title: Xiaomi Mi Mix 3

text: Mi Mix 3:n näyttö on yksi markkinoiden suurimmista suhteessa runkoon ja puhelimessa on 93 prosentin runko-näyttö-suhde. Johtuen lähes koko puhelimen etuosan kattavasta näytöstä, on Mi Mix 3:ssa etukamera sijoitettu liukukannen alle, joka tulee esille näyttöä alaspäin työntämällä.


title: Xiaomi Mi Mix 3

text: Versiosta riippuen Mi Mix 3 on saatavilla kuuden, kahdeksan tai kymmenen gigatavun RAM-muistilla. Kuuden gigatavun RAM-muistilla varustettu malli sisältää 128 gigatavua tallennusmuistia, kun taas kahdeksan tai kymmenen gigatavun RAM-muistilla varustetut mallit sisältävät 256 gigatavua tallennusmuistia. Jokaisessa mallissa on Snapdragon 845 -suoritin ja Adreno 630 -grafiikkapiiri.


title: Xiaomi Mi Mix 3

text: Mi Mix 3:ssa on takana kaksi 12 megapikselin kameraa. Puhelimen edessä liukukannen alla ovat 24 ja 2 megapikselin etukamerat. DxOMarkin kameratestissa Mi Mix 3 sai arvosanaksi 103 pistettä, mikä tekee puhelimesta yhden vuoden 2018 parhaimmista kamerapuhelimista.


title: Xiaomi Mi Mix 3

text: Julkaisuhetkellä laitteessa on esiasennettuna Android 9.0 "Pie" Xiaomin MIUI 10 -käyttöliittymällä.


title: Jacob Jonas Björnståhl

text: Jacob Jonas Björnståhl (23. tammikuuta 1731 Uppsala – 12. heinäkuuta 1779 Thessaloniki) oli ruotsalainen orientalisti ja matkakirjailija. Hän alkoi vuonna 1767 julkaista matkakirjeitä, jotka julkaistiin postuumisti kuutena kirjana vuodesta 1780 alkaen. Kirjeissä kuvataan Björnståhlin tapaamisia aikansa eurooppalaisten merkkihenkilöiden kanssa sekä kuvauksia Välimeren maiden elämäntavoista. Matkakirjeissä kuvattiin myös Turkkia. Nämä kuvaukset huomattiin myös Suomessa, sillä Björnståhlilla oli läheiset yhteydet Turkuun.


title: Jacob Jonas Björnståhl

text: Björnståhl puhui lukuisia kieliä ja hänen oli helppo oppia ja tutkia niitä. Ennen matkojaan hän julkaisi väitöskirjan "Decalogus Hebraicus ex Arabica Dialecto Illustratus". Matkojensa aikana hänet nimitettiin ensin Uppsalan yliopiston apulaisprofessoriksi ja sitten Lundin yliopiston professoriksi. Hänen kuusi matkakirjaansa (1780–1784) käsittelevät Ranskaa, Italiaa, Sveitsiä, Saksaa, Alankomaita, Englantia, Turkkia ja Kreikkaa. Björnståhlin akateemisista oppilaista tunnetuin on Johan Adam Tingstadius.


title: Ruskokalvajat

text: Ruskokalvajat ("Gonioctena") on lehtikuoriaisten ("Chrysomelidae") heimoon kuuluva kovakuoriaissuku. Sukuun kuuluu maailmanlaajuisesti useita kymmeniä lajeja.


title: Mikko Wilska

text: Mikko Adolf Wilska (28. lokakuuta 1877 Parikkala – 7. huhtikuuta 1948 Helsinki) oli kauppaneuvos, konsuli, tehtailija, yritysjohtaja ja kunnalliselämän vaikuttaja.


title: Mikko Wilska

text: Mikko Adolf Wilskan vanhemmat olivat maanviljelijä Mikko Wilska ja Anni Muukkonen. Hänen ensimmäinen puolisonsa 1905–1906 oli Hilma Lepistö ja toinen vuodesta 1909 Emma Reinikainen. Wilska kävi kauppakoulun Kuopiossa 1897, täydensi opintojaan ulkomailla ja työskenteli liikealalla jo 16-vuotiaasta. Hankkijan Viipurin konttorin apulaisjohtajana hän toimi 1905–1906, Tienhaaran mallasjauhotehtaan ja myllyn Wilska perusti vuonna 1906. Hän oli Alkoholiliikkeen Viipurin paikallisjohtaja 1932–1940 ja yhtiön pääkonttorin oluttoimiston johtaja 1940–1945. Wilska oli Viipurin rahatoimikunnan puheenjohtaja 1923–1930 ja kaupunginhallituksen jäsen vuodesta 1930, samoin kuin usean vuoden ajan Viipurin kaupunginvaltuuston jäsen. Viipurin Näyttämön, myöhemmin Viipurin Kaupunginteatterin, johtokunnan puheenjohtajana Wilska toimi kymmenen vuotta. Tsekkoslovakian konsuli Viipurissa hän oli 1926–1940. Wilska sai kauppaneuvoksen arvon vuonna 1937.


title: Arthur Melo

text: Arthur Henrique Ramos de Oliveira (s. 12. elokuuta 1996) eli Arthur on brasilialainen jalkapalloilija, joka edustaa espanjalaista FC Barcelonaa.


title: Arthur Melo

text: Arthuria on verrattu pelityyliltään samankaltaiseen Barcelona-legenda Xaviin.


title: Erika Pykäläinen

text: Erika Pykäläinen (s. 2001) on suomalainen alppihiihtäjä, joka edustaa Hyvinkään Slalomseura Sukkulaa. Hän kilpailee lähinnä pujottelussa ja suurpujottelussa. Pykäläinen kuuluu Suomen naisten B-maajoukkueeseen.


title: Erika Pykäläinen

text: Pykäläinen kilpaili ensimmäistä kertaa alppihiihdon maailmancupissa lokakuussa 2018 Söldenissä. Hän karsiutui toiselta kierrokselta. Ensimmäisen pujottelun maailmancuposakilpailunsa Pykäläinen laski saman vuoden marraskuussa Levillä. Hän osallistui vuoden aikana kolmeen osakilpailuun pääsemättä kertaakaan toiselle kierrokselle.


title: Erika Pykäläinen

text: Pykäläinen sijoittui vuonna 2018 alppihiihdon nuorten MM-kilpailuissa 12:nneksi suurpujottelussa. Eurooppa-cupissa hänen paras suorituksensa on 16:s sija suurpujottelussa joulukuussa 2018. Pykäläinen otti ensimmäisen voittonsa FIS-kilpailuista joulukuussa 2017, ja seuraavana vuonna hän voitti neljä FIS-kilpailua.


title: Erika Pykäläinen

text: Pykäläinen on voittanut suurpujottelusta SM-kultaa 2018. Lisäksi hän on voittanut Alpecimbra FIS Cupin alle 16-vuotiaiden tyttöjen sarjassa suurpujottelun, sijoittunut pujottelussa toiseksi ja ollut mukana voittamassa joukkuekilpailua Suomen joukkueessa.


title: Salibandyn alle 19-vuotiaiden poikien maailmanmestaruuskilpailut 2019

text: Salibandyn U19-poikien MM-kisat järjestetään Halifaxissa 8.–12. toukokuuta 2019. Kisat ovat järjestyksessään 10. U19 miesten MM-kisat. Kisoihin lähtee hallitsevana maailmanmestarina Suomi, joka on voittanut kaksi edellistä mestaruutta.


text: MM-kisat pidetään Kanadassa, mikä on harvinaista, sillä salibandyn arvokisoja järjestetään harvoin Euroopan ulkopuolella. Kanadassa järjestettiin myös vuoden 2016 U19 naisten kisat.


title: Cara Mia

text: Cara Mia voi tarkoittaa seuraavia:


title: Bronto Skylift

text: Bronto Skylift Oy Ab on japanilaisen Morita-yhtiön omistama suomalainen yritys, joka on maailman suurimpia kuorma-auton alustalle rakennettujen nostolava-ajoneuvojen valmistajia. Yrityksen tehtaat sijaitsevat Tampereella ja Porissa.


title: Bronto Skylift

text: Bronto Skyliftin historia juontaa vuoteen 1968, jolloin Kalevi Suoniemi ja Aaro Laitinen perustivat Tampereelle Erikois-Teline Oy:n ja alkoivat tehdä koneurakointia henkilönostimilla. Vuonna 1972 he perustivat Telinekeskus Oy:n ja ryhtyivät rakentamaan Bronto-merkkisiä henkilönostimia. Bronto-nimi saatiin Kivisissä ja Sorasissa kiviä nostelevalta Bronto-nimiseltä brontosaurukselta.


title: Bronto Skylift

text: Ensimmäinen Bronto valmistui 1973 ja sadas vuonna 1976. Vuoteen 2007 mennessä niitä oli rakennettu noin 5 500, joista 90 prosenttia oli mennyt Suomen ulkopuolelle. Bronton vientitoiminta oli alkanut 1975 bilateraalikauppana Lada-henkilöautoja tuovan Konelan kautta: Konela toi Ladoja ja vei tavaravaihtona samasta arvosta Bronto-nostinautoja Neuvostoliittoon.


title: Bronto Skylift

text: Vuonna 1979 Suoniemi ja Laitinen myivät Telinekeskuksen osake-enemmistön kolmannelle osakkaalle Kauko Tammelle. Tämä laajensi yritystä nopeasti muun muassa perustamalla Säynätsaloon paloautoja valmistavan Brontosaurus Oy:n. 1980-luvun alussa Telinekeskus osti turkulaisen nostokoneyhtiön "Nummela Skylift". Pian yrityskaupan jälkeen yhtiön nimi muutettiin "Bronto Skyliftiksi".


title: Bronto Skylift

text: Yritys oli 1980-luvun puolessavälissä lähellä konkurssia vientitoiminnan hiipuessa. Pankin määräyksestä yritys siirrettiin 1987 kokonaan Fiskarsille, joka oli jo ollut Telinekeskuksen osaomistajana. Yrityksen uudeksi nimeksi tuli "Metra". Jo muutaman vuoden päästä nimeksi palautettiin "Bronto Skylift." Fiskars nimittäin tarvitsi Metra-nimen Lohjan ja Wärtsilän fuusiossa syntyneelle Metra-konsernille, joka tosin myöhemmin muuttui Wärtsiläksi.


title: Bronto Skylift

text: Vuonna 1993 Bronto-konserni luopui paloautojen ja muun palokaluston valmistuksesta ja management buyout -kaupassa Säynätsalon tehtaan omistajaksi tuli yrityksen toimiva johto. Se jatkoi paloautojen valmistusta Bronto-konserniin kuuluneen Sammutin Oy:n nimellä. Se valmistaa yhä paloautoja Saurus-tuotemerkillä, nykyisin osana Kiitokori-konsernia.


title: Bronto Skylift

text: Fiskarsin-vuosina Bronto Skylift esitteli tuolloin maailman korkeimmalle, 72 metriin, yltävän nostolava-auton. Vuonna 1995 Fiskars myi Bronto Skyliftin yhdysvaltalaiselle palo- ja pelastusalan suuryritykselle Federal Signal Corporationille, jonka omistuksessa alkoi Bronton uusi nousu järeiden nostolava-autojen markkinajohtajaksi maailmassa. Vuonna 2015 Bronto Skylift siirtyi japanilaisen Moritan omistukseen.


title: Ooka

text: Ooka on Profane Omenin viides studioalbumi, joka julkaistiin 7. syyskuuta 2018. Se debytoi Suomen virallisen listan sijalla 19, ja fyysisen albumilistan sijalla 6.


title: Ooka

text: Albumi sai hyvän vastaanoton. Soundin Antti Luukkanen antoi albumille neljä tähteä viidestä. Hän sanoi luovan tauon tehneen tehtävänsä energisen ja kompaktin kokonaisuuden muodossa, jossa ei ole ”löysää hetkeä”, ja luki sen vuoden parhaimpien metallialbumeiden joukkoon. Kaaoszinen Jesse Kärkkäinen piti albumia mielenkiintoisena ja sävellysteknisesti rohkeana teoksena, joka on estottomuudessaan muutamaa keskinkertaisempaa kappaletta lukuunottamatta hyvä.


title: Hermannin laguuni

text:
Hermannin laguuni () on yhdysvaltalaisen Jim Toomeyn luoma strippisarjakuva. Sitä on julkaistu vuodesta 1991 lähtien. Sarjan päähahmo on Hermanni-hai, joka asuu kuvitteellisessa Kapupun laguunissa Palaun saaristossa Mikronesiassa.
Suomessa sarjakuvaa on julkaistu ainakin Metro-lehdessä sekä Iltalehdessä.


title: TUL Cup 2019

text: TUL Cup 2019 on 78. kerran järjestettävä Suomen Työväen Urheiluliiton jalkapallomestaruuskilpailu. Turnaus pelataan Lahdessa 23.–24. maaliskuuta 2019.


title: Hanna Niemelä

text:
Hanna Niemelä (s. 28. kesäkuuta 1995) on suomalainen salibandyn pelaaja, joka laukoo vasemmalta ja pelaa keskushyökkääjänä. Hän edustaa Salibandyliigan SSRA:ta. Aikaisemmin urallaan Niemelä on pelannut laitahyökkääjänä.
Niemelä on edustanut salibandyliigassa myös Kajaanilaista Papasta, ennenkuin siirtyi Ankkojen tuolloin 1. Divisioonassa pelanneeseen joukkueeseen.


title: Hanna Niemelä

text: Niemelä on voittanut opiskelijoiden MM-kultaa vuonna 2018. Hän debytoi maajoukkueleirillä ensimmäisen kerran kesällä 2018, yhdessä joukkuekaverinsa Sanna Ristelin kanssa.


title: Hanna Niemelä

text: Niemelän sisko Emmi Niemelä on myös salibandyn liigapelaaja.


title: Papumaksaruoho

text: Papumaksaruoho ("Sedum stahlii") kuluu maksaruohoihin ("Crassulaceae"). Papumaksaruoho on Meksikosta kotoisin oleva mehikasvi, jota kasvatetaan myös koristekasvina. Kasvin lehdet ovat vihreitä tai punavihreitä. Sillä on munanmuotoiset noin 10–12 millimetriä pitkät, kosketettaessa helposti putoavat lehdet. Kasvi kasvaa suurimmillaan noin 25 senttimetriä korkeaksi ja 30 senttimetriä leveäksi. Papumaksaruoho lisääntyy helposti versoista, joihin se kasvattaa suhteellisen nopeasti juuret.


title: Rádio Nacional de Angola

text: Rádio Nacional de Angola eli RNA on Angolan kansallinen radioyhtiö.


title: Rádio Nacional de Angola

text: Yleisradiotoiminta sai alkunsa Portugalille kuuluneessa Angolassa 1930-luvun lopulta lähtien perustetuista radiokerhoista. Niillä oli asemia Luandassa, Benguelassa, Cabindassa, Carmonassa, Lobitossa, Lusossa, Malanjessa, Moçâmedesissa, Nova Lisboassa, Novo Redondossa, Sá da Bandeirassa ja Silva Portossa. Angolan timanttiyhtiöllä oli oma asemansa Rádio Diamang ja katolisella kirkolla Rádio Ecclésia. Kaupallisia radioasemia olivat Luandan A Voz de Angola ja A Voz de Luanda sekä Rádio Comercial de Angola Sá da Bandeirassa. Valtiollinen Emissora Oficial de Angola aloitti koelähetykset vuonna 1951 ja säännöllisen toiminnan vuonna 1953. Lähetykset tapahtuivat etupäässä pienillä keski- ja lyhytaaltolähettimillä. Ne oli suunnattu lähinnä Angolan portugalilaisille siirtolaisille, joita oli 1970-luvun alussa lähes puoli miljoonaa. Vapautusliikkeiden vastaista propagandaa tehneellä Emissora Oficialilla oli vuonna 1964 rakennettu ja vuonna 1969 uudistettu lähetyskeskus Luandan Mulenvosissa. Se lähetti ohjelmaa myös englanniksi ja ranskaksi.


title: Rádio Nacional de Angola

text: Angolan vapautusliike MPLA aloitti radiolähetykset Brazzavillestä 1960-luvun puolivälissä. Kansallisella vapautusrintamalla FNLA:lla oli oma asemansa Kinshasassa. Angolan itsenäistyttyä vuonna 1975 Emissora Oficialin pohjalta perustettiin Radiodifusão Nacional de Angola, jonka toiminimenä on Rádio Nacional de Angola. Lähetystoiminta käynnistettiin uudelleen Kuuban tuella. Vuonna 1979 perustettiin koulutuskeskus, jossa opiskeli toimittajia myös Kap Verdeltä, Guinea-Bissausta sekä São Tomélta ja Príncipeltä. Valtion radiomonopolin lähetystoiminta laajeni varsinkin 1980-luvulla.


title: Rádio Nacional de Angola

text: Angolan mediakenttä alkoi vapautua 1990-luvun alussa, ja vuonna 1992 Luandaan perustettiin ensimmäinen kaupallinen radioasema. Yksityiset asemat toimivat kaikki ULA-alueella. Rádio Nacional de Angola muutettiin vuonna 2010 julkisen palvelun yhtiöksi.


title: Rádio Nacional de Angola

text: Rádio Nacional de Angolalla on viisi radiokanavaa. Portugalinkielinen Canal A lähettää ohjelmaa ympäri vuorokauden koko maahan. Toinen yleiskanava on 14 kansallisellä kielellä toimiva Rádio Ngola Yetu. Luandassa toimivat urheilukanava Rádio Cinco ja musikkiradio Rádio FM Estéreo. Ulkomaanpalvelu Canal Internacional välittää ohjelmia portugaliksi, englanniksi, ranskaksi ja lingalaksi. RNA:lla on alueradiot Luandassa ja maan kaikissa provinsseissa. Ne välittävät aluelähetysten lisäksi Canal A:n, Rádio Cincon ja Rádio Ngola Yetun ohjelmia. Yhtiöllä on paikallisradiot myös Soyossa ja Lobitossa sekä kolmessa Luandan kunnassa.


title: Rádio Nacional de Angola

text: Lähetykset tapahtuvat etupäässä ULA-alueella. Mulenvosissa on yhä keski- ja lyhytaaltoasema, jonka kaikki lähettimet eivät ole käytössä. Ohjelmia lähetetään myös satelliitin välityksellä ja niitä voi kuunnella Internetissä.


title: Castello

text: Castello on Arla Foodsin rekisteröimä tuotemerkki, jolla myydään erilaisia juustoja ja homejuustoja. Castellon perusti vuonna 1893 tanskalainen Rasmus Tholstrup. Yrityksen ensimmäinen tuote oli valkohomejuusto.


title: Nummela (kappale)

text: ”Nummela” on suomalaisen laulaja-lauluntekijän Anssi Kelan kappale, joka julkaistiin promosinglenä maaliskuussa 2001. Kappale on kolmas singlejulkaisu Kelan ensimmäiseltä sooloalbumilta "Nummela".


title: Nummela (kappale)

text: Kela kirjoitti kappaleen 14. tammikuuta 2001 Bruce Springsteenin ”My Hometown” -kappaleen innoittamana. Ensin hän kirjoitti kappaleen omaelämänkerraliset sanoitukset, jonka jälkeen hän sävelsi musiikin. Kela soitti tuoreen kappaleen vaimolleen, ja totesi, että ”tämä taitaa mennä suoraan pöytälaatikkoon”. Kelan mielestä kappale ei ollut samaistuttava, kun ”kolmekymppinen tyyppi tilittää elämänsä vaiheita hyvin yksityiskohtaisesti.” Hänen vaimonsa rohkaisi miestään, ja seuraavan päivänä Kela esitti kappaleen BMG-levy-yhtiön Asko Kalloselle, joka totesi: ”Ihan järjettömän hyvä biisi! Tuon nimi on muuten Nummela!”


title: Nummela (kappale)

text: Kela aloitti kappaleen äänitykset SDC Finland -studiolla Jukka Immosen kanssa 24. tammikuuta 2001. Normaalista poiketen Kelalla ei ollut mielessään minkäänlaista sovitusta, vaan kappale äänitettiin täysin spontaanisti. Esimerkiksi huuliharpulla soitettu intro syntyi, kun pohjaraidat olivat jo valmiit. Kelan ja Immosen mielestä kappaleen intro kaipasi vielä jotain, joten Kela nappasi huuliharppunsa ja pyysi Immosta painamaan äänitysnappia. Kallonen saapui studiolle kuuntelemaan valmista kappaletta kaksi päivää myöhemmin ja totesi: ”Tämä on täydellinen.”


title: Nummela (kappale)

text: ”Nummela” nousi parhaimillaan Suomen radiosoittolistan toiseksi, ja "Rumban" 50 hittiä -listan sijalle kahdeksan.


title: Sanna Risteli

text: Sanna Risteli (s. 14. syyskuuta 1993) on suomalainen salibandyn pelaaja. Risteli laukoo oikealta ja on pelipaikaltaan puolustaja. Hän edustaa Salibandyliigassa pelaavaa SSRA:ta.


title: Sanna Risteli

text: Ristelin liigaura alkoi OLS:issa, jossa hän saavutti SM-pronssia. OLS:ista Risteli siirtyi kajaanilaiseen Papakseen. Papaksesta hän siirtyi takaisin Ouluun, SSRA:n vahvuuteen. Kaudella 2018-2019 Risteli saavutti 100. tehopisteen rajan. 100. liigapelin hän pelasi 18.11.2017.


title: Sanna Risteli

text: Risteli valittiin maajoukkueen leiritykseen ensimmäisen kesällä 2018 yhdessä joukkuekaverinsa Hanna Niemelän kanssa. Hän teki maajoukkuedebyyttinsä Ruotsia vastaan.


title: Sanna Risteli

text: Salibandyn erikoislehti Pääkallo.fi arvosti Ristelin Naisten Salibandyliigakauden 2016-2017 toiseksi parhaaksi puolustajaksi.


title: Gainesville (Florida)

text: Gainesville on kaupunki Floridan osavaltiossa Yhdysvalloissa. Sen väkiluku oli vuoden väestönlaskennassa 124 354. Gainesville on Alachuan piirikunnan hallintokeskus. Kaupunki perustettiin huhtikuussa 1869. Floridan yliopisto sijaitsee Gainesvillessä.


title: Gainesville (Florida)

text: Yliopistokampuksen ja siellä sijaitsevien museoiden ohella Gainesvillen nähtävyyksiä ovat kasvitieteellinen puutarha Kanapaha, valtionpuisto Paynes Prairie Preserve State Park ja kirjailija Marjorie Kinnan Rawlingsin kotitalo läheisessä Cross Creekissä Gainesvillestä kaakkoon.


title: Oscar-gaala 2019

text: Oscar-gaala 2019 on 91. kertaa järjestettävä palkintogaala, jossa Yhdysvaltain elokuva-akatemia jakaa Oscar-palkinnot vuoden 2018 elokuville. Gaala järjestetään Dolby-teatterissa Los Angelesin Hollywoodissa 24. helmikuuta 2019. Yhdysvalloissa gaalan esittää ja tuottaa televisiokanava ABC.


title: Oscar-gaala 2019

text: Gaalan oli alunperin tarkoitus juontaa Kevin Hart, mutta hän sai ABC-kanavalta potkut, kun Hartin vuosien takaiset homofobiset twiitit tulivat jälleen julkisuuteen. Hartin korvaajaa ei ole julkaistu. Gaalassa ei näillä näkymin ole juontajaa ollenkaan. Tämä on ensimmäinen ilman juontajaa järjestetty Oscar-gaala tasan 30 vuoteen.


title: Oscar-gaala 2019

text: Vuoden 2019 ehdokkuudet julkaistiin 22. tammikuuta 2019. Eniten ehdokkuuksia sai "The Favourite" ja "Roma", jotka molemmat saivat 10 ehdokkuutta.


title: Dominique Kouas

text: Dominique Kouas (s. 1952) on beniniläinen vodoun-taiteilija. Hänen työnsä ovat saaneet vaikutteita perinteisiltä anonyymeiltä afrikkalaisilta taiteilijoilta aikaisempien vuosisatojen takaa. Hänet tunnetaan suurista metalliveistoksistaan, joita on esillä muun muassa Ouidahissa, Beninissä. Hänen ateljeensa on Porto-Novossa. Eräs hänen huomattavia teoksiaan on kolmipäinen, kolmijalkainen ja kolmikätinen veistos "Mami Wata". Eräs kuvaa useita kasvoja, joilla on Fonien (kaksi kummallakin poskella, ohimossa ja otsalla) ja jorubojen (kolme kummallakin poskella) arpeuttamismerkkejä, jotka osoittavat heidän kuulumistaan etniseen ryhmään.


title: Dominique Kouas

text: 1960-luvun lopulla Kouas toimii ranskalaisen ja salvadorilaisen valokuvaajan Pierre Vergerin tiedottajana ja avustajana. Kun Verger tuli Beniniin etsimään historiallisia kohteita Ouémé -joen laaksosta, Kouas innostui vanhoista esineistä. Tämän jälkeen taiteilija alkoi tekemään lukuisia perinteisiä puisia veistoksia.


title: Dominique Kouas

text: Dominique Kouasin taiteessa keskeinen osa on Beninin vodoun-uskonnolla ja hänen teoksissaan on myös useita muita uskonnollisia symboleja ja hengellisiä yhteyksiä. Hän on osa ensimmäistä Beninin itsenäisyyden jälkeistä sukupolvea. Hän työskenteli maansa sosialistisella kaudella luopumatta hengellisistä viitauksistaan, vaikka vodoun oli virallisesti kielletty uskonto. Beninin marxilais-leniniläisen hallinnon päättymisen jälkeen hänen merkityksensä taiteilijana kasvoi.


title: Dominique Kouas

text:
Dominique Kouasin teokset olivat osa valtion järjestämiä festivaaleja 1990-luvun alussa, kuten "Ouidah'92" festivaali. Kouasin tuotanto on tyyliltään ja materiaaleiltaan monipuolinen.
Ouidahin ”Orjareitin” päässä, lähellä rantaa on monumentaalinen teos nimeltä "Ovi jolta ei ole paluuta" (1995). Sen rakenneosat suunnitteli kuvanveistäjä Fortuné Bandiera. Monumentin portaalin vieressä olevat Dominique Kouasin suuret metalliveistokset esittävät vangittujen orjien perheitä.


title: Dominique Kouas

text: Ouidahin orjareitin varrella on myös Kouasin veistos "Unohduksen puu", jossa pitkätukkainen merenneito on kääntynyt sisämaahan päin, ja kutsuu ihmisä kuuntelemaan lähtöhuutoaan tuntemattomaan maahan. Hän puhaltaa trumpettia. Vdeistoksen naishahmo muistuttaa Mami Wataa.


title: Dominique Kouas

text: Kouasin suuria veistoksia on luonnehdittu rohkeiksi ja geometrisiksi ja ne tunnistaa siitä, että ne leikittelevät positiivisella ja negatiivisella tilalla.


title: Australian avoin tennisturnaus 2019

text: Vuoden 2019 Australian avoin tennisturnaus pelattiin 14.–27. tammikuuta 2019 Melbournessa. Se oli 107. Australian avoin tennisturnaus ja vuoden ensimmäinen Grand Slam -turnaus.


title: Australian avoin tennisturnaus 2019

text: Ensimmäisen kerran turnauksen historiassa ottelun viimeinen erä ratkottiin tiebreakissä. Tilanteen ollessa 6–6 alkoi tiebreak, jonka voitto vaati 10 pistettä ja vähintään kahden pisteen eron vastustajaan.


title: Corliss Williamson

text: Corliss Mondari Williamson (s. 4. joulukuuta 1973 Russellville, Arkansas) on yhdysvaltalainen koripallovalmentaja ja kilpauransa päättänyt koripalloilija, pelipaikaltaan iso laitahyökkääjä tai pieni laitahyökkääjä. Vuosina 1995–2007 NBA:ssa, pisimpään Sacramento Kingsissä, pelannut Williamson valittiin vuonna 2002 . Vuonna 2004 hän voitti Detroit Pistonsissa NBA:n mestaruuden. Hän pelasi menestyksekkäästi myös yliopistokoripalloa Arkansas’n joukkueessa.


title: Corliss Williamson

text: Williamson pelasi vuosina 1992–1995 yliopistokoripalloa Arkansas’n joukkueessa. Vuonna 1994 Arkansas voitti NCAA:n mestaruuden, ja Williamson valittiin lopputurnauksen parhaaksi pelaajaksi. Vuosina 1994 ja 1995 hänet valittiin konferenssinsa parhaaksi pelaajaksi.


title: Corliss Williamson

text: Sacramento Kings varasi Williamsonin NBA:han 13. vuorolla . Hän aloitti ja päätti NBA-uransa Kingsissä ja pelasi 12 NBA-kautensa aikana myös Toronto Raptorsissa, Detroit Pistonsissa ja Philadelphia 76ersissä. Pistons-aikanaan Williamson voitti NBA:n mestaruuden vuonna 2004, ja vuonna 2002 hänet valittiin .


title: Pirjo Mäki

text: Pirjo Helena Mäki (31. toukokuuta 1962 Oulu – 11. marraskuuta 2018 Oulu) oli suomalainen psykiatri, psykoterapeutti ja Oulun yliopiston psykiatrian professori. Hänet tunnettiin erityisesti nuorisopsykiatrian ja nuorille kohdennettujen mielenterveyspalvelujen puolestapuhujana.


title: Pirjo Mäki

text: Mäki opiskeli Oulun yliopistossa, josta valmistui lääkäriksi, lastenpsykiatrian erikoislääkäriksi ja tohtoriksi (LkT). Hänen englanninkielinen väitöskirjansa (2003) käsitteli äidin raskausaikaisen masennuksen (Pohjois-Suomen 1966 syntymäkohorttitutkimus) ja varhaisen huoltajista eroamisen (niin sanottu Joulumerkkikotitutkimus) merkityksestä skitsofrenian ja rikollisuuden synnylle. Työ oli otsikoitu "Parental separation at birth and maternal depressed mood in pregnancy : associations with schizophrenia and criminality in the offspring". Hän pätevöityi myös psykoterapeutiksi niin yksilö- (2002) kuin perheterapiasta (1999, VET 2005).


title: Pirjo Mäki

text: Sittemmin Mäki oli psykiatrian ja nuorisopsykiatrian dosentti, joka nimitettiin vuoden 2016 alusta psykiatrian professoriksi Oulun yliopistoon ja Oulun yliopistolliseen sairaalaan. Hän oli Oulun yliopiston lääketieteellisen tiedekunnan psykoterapeuttikoulutuksen vastuuhenkilö.


title: Pirjo Mäki

text: Hän oli Oulun yliopiston psykiatrian professori Juha Veijolan puoliso.


title: Kalsiumkarbimidi

text: Kalsiumkarbimidi ("Dipsan") on eräs lääkeaine, jota on käytetty alkoholismin hoidossa. Lääke on ollut aktiivissa käytössä vielä 1970-luvulla. Sittemmin siitä lienee luovutun. Dipsanin aiheuttamia reaktioita pidettiin Antabusta, sekä sen kardiovaskulaarista vaikutusta sydämeen ja verenkiertoon lievempinä. Vaikutustapa on kuitenkin sama, eli asetaldehydin hapettumisen esto. Se taas aiheuttaa pahoinvointia. Lääkettä valmisti yhdysvaltalainen Lederle, joka myöhemmin fuusioitui Wyethin kanssa. Antotapa oli tabletti, jonka vahvuus 50 mg vaikuttavaa ainetta. Annostus oli 1-2 tablettia päivässä. Lääkkeen enimmäiskesto oli vaikutukseltaan noin 48 tuntia (2 vrk) lääkkeen ottamisen jälkeen. Keskimääräinen riittävän inhoreaktion tuoma lääkinnällinen vaikutus kesti kuitenkin vain noin 15 tuntia.


title: Leo Salonen

text: Leo ”Lexa” Salonen (29. heinäkuuta 1929 Viipuri – 15. syyskuuta 2018 Helsinki) oli suomalainen keittiömestari.


title: Leo Salonen

text: Leo Salonen työpaikkoja kokkina olivat hotelli Atlantic (Göteborgissa), norjalainen M/S Björkenheim -tankkeri, ravintola Motti, ravintola Fen Kuan, ravintola Klippan, ravintola Espilä, ravintola Teatterigrilli, ravintola Intim (Tukholmassa), ravintola Lido, ravintola Hongkong (Amsterdam), ravintola Vivex. Erityisesti hänet tunnetaan Töölössä sijainneen Motti-ravintolan keittiömestarin roolistaan (keittiöpäällikkö 1959–1967) sekä yleisemmin suomalaisen kulinarismin ja ravintolaliiketoiminnan uranuurtajana. Esimerkiksi kirjailija Mika Waltari ja presidentti Kekkonen kuuluivat Salosen aikana Motin kanta-asiakkaisiin, ja palveluun tyytyväiseltä Kekkoselta Salonen sai vastuulleen valtiovierailujen ja presidentinlinnan kutsujen ruokatarjoilut 1961–1966. Kekkonen toi valtiovieraat syömään Mottiin. Salonen toimi vuodesta 1967 ravintoloitsijana Helsingin Suomalaisella Klubilla, Suomalaisella Pursiseuralla ja Särkänlinnassa. 1970-luvulla hän johti ravintoloitsijana Katajanokan Kasinoa, josta tehtävästä hän jäi eläkkeelle.


title: Leo Salonen

text: Salonen kuului vuonna 1964 IKA-International Chefs Culinary Competition -kilpailuista (kokkiolympialaiset) Frankfurtista kultamitalin voittaneeseen Suomen kokkijoukkueeseen. Hän oli Suomen ensimmäisiä tv-kokkeja, jonka ohjelmaa "Hyvää ruokaa hyvissä kehyksissä" esitettiin Tesvisiossa (1959–1960). Salonen teki ruokaa myös tv-ohjelmassa "Herkuttelevat herrat".


title: Himalajanmaksaruoho

text: Himalajanmaksaruoho ("Sedum pachyclados") on maksaruohoihin ("Crassulaceae") kuuluva kasvi jota kasvatetaan koristekasvina aurinkoisissa kivikkopuutarhoissa.


title: Himalajanmaksaruoho

text: Himalajanmaksaruoho on hitaasti kasvava, monivuotinen, aurinkoisilla paikoilla viihtyvä kasvi. Se kasvattaa lyhyet varret joiden päissä on harmaan-sinivihreät 12–18 senttimetriä halkaisijaltaan olevat lehtiruusukkeet. Varsien alapäissä on hieman kuolleita, kuivaneita lehtiä. Lehdet ovat 4–6 millimetriä leveitä, hieman kuperia ja niiden kärjissä on loivaa hammastusta. Se vaatii paljon auringonpaistetta ja ei kestä sen vuoksi hyvin kilpailua.


title: Himalajanmaksaruoho

text: Suomessa Himalajanmaksaruoho kukkii heinä-elokuussa. Kukinnot ovat 0,8–2 senttimetriä halkaisijaltaan. Sillä on pienet valkoiset kukat 3,5–4,5 millimetriä halkaisijaltaan. Kukissa karvattomat verholehdet joiden pituus on noin 4,5–5 millimetriä sekä valkoiset suikeat teriöt joiden pituus on noin 6–7 millimetriä. Se lisääntyy siemenistä, pistokkaista ja jaetuista juuripaakuista.


title: Himalajanmaksaruoho

text: Himalajanmaksaruoho on nimensä mukaisesti kotoisin Himalajan vuoristosta. Sitä tavataan luonnonvaraisena Afganistanissa ja Pakistanissa. Sitä kasvatetaan myös puutarhoissa, erityisesti kivikkopuutarhoissa, koristekasvina.


title: Mongolianmaksaruoho

text: Mongolianmaksaruoho ("Sedum hybridum") on kuivissa, aurikoisissa ja puolivarjoisissa paikoissa viityvä, maksaruohoihin ("Crassulaceae") kuuluva kasvi joka kukkii runsain keltaisin kukin.


title: Mongolianmaksaruoho

text: Mongolianmaksaruoho kasvaa 10–25 senttimetriä korkeaksi, osa varsista on kukattomia. Sen lehdet ovat kooltaan noin 40×20 millimetriä, vastapuikeita, vihreitä mutta kärjistä punertavia tylppähampaisia.


title: Mongolianmaksaruoho

text: Mongolianmaksaruoho kukkii heinä–elokuussa. Kukkia on runsaasti littein kukinnoin. Kukinto on harsu viuhko. Kukkien teriössä viisi keltaista terälehteä.


title: Mongolianmaksaruoho

text: Mongolianmaksaruoho kasvaa Venäjällä, Itä- ja Keski-Siperian etelä ja keskiosissa. Keski-Aasiassa, kivisillä ja soraisilla alueilla pääasiassa vuoristoseuduilla, harvemmin metsäisillä alueilla. Se on myös kotiutunut Pohjois-Eurooppaan. Suomessa sitä viljellään koristekasvina puutarhoissa peitekasvina, kivikkopuutarhoissa ja tavataan viljelykarkulaisena.


title: O Kerstnacht, schoner dan de dagen

text: O Kerstnacht, schoner dan de dagen "(Oi jouluyö, kauniimpi kuin mikään päivä!)" on hollantilainen joululaulu, joskaan siinä ei ole kyse joulusta vaan väitetystä Betlehemissä tapahtuneesta lastenmurhasta. Runoilija ja näytelmäkirjailija Joost van den Vondel laati tekstin tähän lauluun näytelmään "Gijsbrecht van Aemstel", joka oli Van Campenin Schouwburg ensimmäinen esitys. Ensi-ilta oli joulun tienoilla vuonna 1637. Tämä laulu esitettiin siinä tanssina.


title: O Kerstnacht, schoner dan de dagen

text: Seuraten kreikkalaista traditiota kuorolualun esittämisessä, van den Vondel liitti näytöksen loppuun puhuttuna tai laulettuna esitettyjä ajatuksia, jotka olivat irrallaan näytelmän sisällöstä. Kolmas näytös päättyy siihen, että klarissalaisnunnat laulavat kappaleen nimeltä "Rey van Clarissen" (klarissalaisten reitanssi).


title: O Kerstnacht, schoner dan de dagen

text: Tämä tanssi alkoi myöhemmin elää omaa elämäänsä ja löysi tiensä joulunviettoon. Vuonna 1644 se otettiin mukaan hollantilaiseen "Livre Septième" –nimiseen laulukirjaan ("Livre Septième, dat is het boeck vande zangh-kunst", ‘Seitsemäs kirja eli laulutaidon kirja’.


title: O Kerstnacht, schoner dan de dagen

text: Ei ole varmaa, kuka oli melodian ja polyfoniset fraasit säveltänyt, mutta usein ne pannaan joko Cornelis Padbruén tai Dirk Janszoon Sweelinckin nimiin.


title: O Kerstnacht, schoner dan de dagen

text: Vielä 1900-luvulla tästä sävelmästä tehtiin uusia sovituksia, esim. Gaston Feremansin sovitus neliääniselle kuorolle. samoin ilmestyi hollantilaisen kirkkomuusikon Jan van Biezenin adaptaatio. Viimemainittu ei pitänyt tavanomaisesta versiosta — hänen mielestään oktaavin nousu "Kerstnachtissa" ei ollut hyvä — ja niinpä hän sävelsi vuonna 1973 uuden version, joka on mukana virsikirjassa "Liedboek voor de Kerken" (‘kirkon virsikirja’).


title: O Kerstnacht, schoner dan de dagen

text: Tämä laulu sai jonkin verran kuuluisuutta, kun hollantilainen progressiivisen rockin yhtye Focus sisällytti kaksi säkeistöä tätä laulua teokseensa "Hamburger Concerto", missä se voidaan kuulla noin15 minuutin kohdalla.


title: O Kerstnacht, schoner dan de dagen

text: Laulun kolme ensimmäistä säkeistöä, Joost van den Vondelsin käyttämällä ortografialla, ovat seuraavat:


title: O Kerstnacht, schoner dan de dagen

text: Virsikirjassa "Liedboek voor de Kerken" on viisi tämän laulun kahdeksasta säkeistöstä. Lause "Wat kan de blind staatzucht brouwen wanneer ze raast uit misvertrouwen" (‘mitä sokea pyrkimys valtaan saa aikaan, jos se raivoaa epäilyksen voimalla’) mainitaan usein Alankomaissa, kun on puhe brutaalista politiikasta ja tyranniasta.


title: Leena Huima

text: Leena Marjaana Huima (o.s. Saarinen, 31. elokuuta 1946 Helsinki – 18. joulukuuta 2018 Helsinki) oli toimittaja ja kirjailija, joka tunnettiin kirkollisena keskustelijana ja vaikuttajana.


title: Leena Huima

text: Hän oli liittynyt Töölön seurakuntanuoriin ja vietti kesiään Helsingin seurakuntien kesäkodissa Mustasaaressa. Siellä hän osallistui vuonna 1960 rippikouluun kuunteluoppilaana, koska hän ei 13-vuotiaana voinut vielä käydä varsinaista rippikoulua ja saada konfirmaatiota.


title: Leena Huima

text:
Hän tuli ylioppilaaksi Töölön yhteislyseosta vuonna 1964 ja aloitti samana vuonna Helsingin yliopistossa suomen kielen ja kirjallisuuden opinnot. Niiden ohella hän valmistui toimittajaksi Helsingin Sanomien toimittajakoulun ensimmäiseltä vuonna 1967 alkaneelta kurssilta ja työskenteli useita vuosia toimittajana. Hänen julkaisunsa käsittelevät pääasiassa kristinuskoa ja sen eri ilmenemismuotoja.
Vuonna 1974 hän avioitui pastori Aarne Huiman (1935–2001) kanssa. Perheeseen syntyi kolme lasta. Perheen perustaminen ja kotiäidiksi ryhtyminen viivästyttivät yliopisto-opintoja, joita hän jatkoi 1990-luvulla. Hän valmistui filosofian kandidaatiksi vuonna 1999 pääaineena viron kieli. Hänen pro gradu-tutkielmansa "Piibli ajalooraamatutest lähtuv fraseoloogia eesti ja soome kieles" käsittelee Vanhan testamentin historiakirjoista viron ja suomen kieliin lainautunutta fraseologiaa. Gradu sai korkeimman mahdollisen arvosanan, ja sitä pidettiin jopa väitöskirjan tasoisena. Väitöskirja jäi kuitenkin kesken sairauden vuoksi.


title: Leena Huima

text: Leena Huima toimi kirkolliskokouksen jäsenenä toistakymmentä vuotta vuodesta 1999 alkaen, minkä lisäksi hän oli kahdeksan vuotta Helsingin hiippakunnan maallikkoedustajana Kirkkohallituksen täysistunnoissa. Hän oli myös Helsingin seurakuntien yhteisen kirkkovaltuuston puheenjohtajana. Hän oli 1990-luvulla maallikkojäsenenä piispa Eero Huovisen ja tuomiorovasti Matti Poutiaisen työryhmässä, joka teki ehdotuksen uudeksi katekismukseksi. Kirkolliskokous hyväksyi katekismuksen vuonna 1999.


title: Leena Huima

text: Hän oli sanavalmis paitsi kirjoittajana, myös puhujana. Hänen puhuessaan kirkolliskokouksen istunnossa talon kahvila tyhjeni, ja väki riensi kuuntelemaan. Hänet tunnettiin myös monista kirjoittamistaan kirjoista ja luennoista, joita hän 1980- ja 1990-luvuilla piti Suomeen rantautuneesta New Age-liikkeestä. Hän oli kiinnostunut erilaisista aatevirtauksista ja niiden suhteesta kristilliseen uskoon. Hänelle elämän tärkein asia oli totuuden etsiminen.


title: Ralph Arthur James

text: Ralph Arthur James (23. syyskuuta 1920 – 24. helmikuuta 1973) oli yhdysvaltalainen kemisti.


title: Ralph Arthur James

text: James syntyi Salt Lake Cityssa Utahissa ja suoritti alemman korkeakoulututkinnon kemiassa Kalifornian yliopistosta Berkeleyssä vuonna 1942. Hän teki jo uransa alkuvaiheissa yhteistyötä Nobel-palkitun Glenn T. Seaborgin kanssa. Toisen maailmansodan aikana James toimi Manhattan-projektissa.


title: Ralph Arthur James

text: Laajimman maineensa James saavutti jäsenenä tutkimusryhmässä, joka löysi kaikkiaan kaksitoista alkuainetta vuosina 1945–1974. James tunnetaan yhtenä alkuaineiden amerikium ja curium löytäjistä. James yhdessä Seaborgin ja Albert Ghiorson kanssa löysi curiumin vuonna 1948. Amerikiumin löysivät Jamesin kanssa Seaborg, Leon O. Morgan ja Ghiorso jo aikaisemmin sodan aikana 1944–1945.


title: Ralph Arthur James

text: Hän tutki myös niobiumia sekä spektroskopiaa.


title: Dmitri Samorukov

text: Dmitri Samorukov (; s. 16. kesäkuuta 1999 Volgograd, Venäjä) on venäläinen jääkiekkopuolustaja, joka pelaa OHL-joukkue Guelph Stormissa. Hänellä on tulokassopimus NHL-joukkue Edmonton Oilersin kanssa.


title: Dmitri Samorukov

text: Samorukov syntyi Volgogradissa, jossa hänen perheensä asui isänsä Andrein jalkapallouran myötä. Samorukov vietti suurimman osan lapsuudestaan kuitenkin Moskovassa ja hän on TsSKA Moskovan kasvatti. Samorukov oli kaudella 2014–2015 tehoilla 5+17=22 seuran U16-junioreiden tehokkain puolustaja Igor Galyginin kanssa. Hän vahvisti kauden aikana myös Dinamo Moskovan junioreita lainalla Venäjän U16-juniorisarjan finaaleissa. Kaudella 2015–2016 Samorukov debytoi Venäjän nuorten sarja MHL:n Krasnaja Armija Moskovassa.


title: Dmitri Samorukov

text: Kesällä 2016 OHL-joukkue Guelph Storm varasi Samorukovin koko toisena pelaajana edellään vain maanmies Klim Kostin. Hän siirtyi joukkueeseen kaudeksi 2016–2017. Samorukovin tulokaskausi toi 67 runkosarjaottelussa tehot 4+16=20.


title: Dmitri Samorukov

text: Edmonton Oilers varasi Samurokovin kolmannella kierroksella 84. pelaajana . Hän teki jo saman vuoden syyskuussa seuran kanssa kolmivuotisen tulokassopimuksen. Samorukov jatkoi kaudella 2017–2018 Stormin OHL-joukkueessa, jossa hän teki runkosarjassa 34 tehopistettä. OHL-kauden päätteeksi, huhtikuussa 2018 Samorukov siirtyi amatööritry-out -sopimuksella AHL-joukkue Bakersfield Condorsin vahvuuteen. Hän pelasi siellä viisi runkosarjaottelua tehden kaksi syöttöpistettä. Kauden 2018–2019 Samorukov aloitti jälleen Stormissa.


title: Dmitri Samorukov

text: Samorukov pelasi alle 20-vuotiaiden MM-kilpailuissa vuosina 2018 ja 2019, joista jälkimmäisessä turnauksessa hän toimi Venäjän varakapteenina ja voitti pronssia.


title: Dmitri Samorukov

text: Samorukov pelasi myös alle 18-vuotiaiden MM-kilpailuissa vuosina 2016 ja 2017, joista jälkimmäinen turnaus päättyi pronssiin. Hän sai paikan Venäjän joukkueesta vuoden 2016 turnaukseen, kun Venäjän jääkiekkoliitto hyllytti vähin äänin ennen kisoja koko MM-leirille osallistuneen ryhmänsä, josta yli puolet oli lähteiden mukaan jäänyt dopingtesteissä kiinni kielletyksi luokitellun meldoniumin käytöstä. Kisojen pääikäluokkaa eli vuonna 1998 syntyneitä edustaneen rungon tilalle liitto lähetti turnaukseen Venäjän alle 17-vuotiaiden maajoukkueen, jonka runko koostui vuonna 1999 syntyneistä. Joukkueessa pelasi myös kolme vuonna 1998 syntynyttä Pohjois-Amerikassa pelannutta kiekkoilijaa, jotka eivät olleet mukana dopingrikkomuksesta syytetyssä MM-leiriryhmässä. Samorukov jakoi tehoilla 1+4=5 Venäjän sisäisen pistepörssin voiton Jaroslav Aleksejevin kanssa ja sisäisen syöttöpörssin voiton Klim Kostinin kanssa.


title: Dmitri Samorukov

text: Alle 18-vuotiaiden vuoden 2017 MM-kilpailuissa Samorukov toimi Venäjän varakapteenina. Hänet valittiin Ruotsia vastaan pelatun pronssiottelun päätteeksi joukkueensa ottelun parhaaksi pelaajaksi.


title: Dmitri Samorukov

text: Samorukov pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti pronssia. Samorukov pelasi myös World U-17 Hockey Challengessa vuonna 2015, jolloin hän voitti hopeaa.


title: Dmitri Samorukov

text: Samorukovin isä Andrei on entinen jalkapallomaalivahti, joka toimii nykyään TsSKA Moskovan maalivahtivalmentajana Venäjän jalkapalloliigassa.


title: Jacques François Dugommier

text: Jacques François Dugommier (oikea sukunimi Coquille; 1. elokuuta 1738 Basse-Terre, Guadaloupe – 17. marraskuuta 1794 Le Perthus, Ranska) oli ranskalainen kenraali, joka toimi komentajana Ranskan vallankumoussotien alkuvaiheessa.


title: Jacques François Dugommier

text: Dugommier syntyi Ranskalle kuuluvalla Guadaloupen saarella Karibialla. Hän liittyi Ranskan armeijaan vuonna 1753 ja palveli aluksi rannikkotykistössä La Rochellessa sekä Île de Rén saarella. Seitsenvuotisen sodan aikana hänet lähetettiin vuonna 1758 komppanianpäälliköksi Martiniquelle. Hän osallistui Guadeloupen puolustamiseen briteiltä vuonna 1759 ja Martiniquen vuonna 1762. Yhdysvaltain vapaussodan aikana vuonna 1778 Dugommier osallistui amiraali Charles Henri D’estaingin johtamaan Saint Lucian valtausyritykseen. Hän jätti armeijan vuonna 1780 ja palasi Guadeloupelle.


title: Jacques François Dugommier

text: Vallankumouksen puhjettua vuonna 1789 Dugommier valittiin edustajaksi Guadeloupen kansalaiskokoukseen. Vuonna 1790 hän tuki kansannousua Martiniquen Saint-Pierressä ja komensi vapaaehtoisjoukkoa, joka yritti huonolla menestyksellä vallata Guadeloupen. Seuraavaksi Dugommier ryhtyi komentamaan Windwardsaarten siirtokuntalaisista koottuja vapaaehtoisjoukkoja. Vuonna 1791 hänet lähetettiin martiniquelaisten edustajana Pariisiin neuvottelemaan lakiasäätävän kansalliskokouksen kanssa. Hän palasi armeijaan vuonna 1792. Hän soti aluksi Italian-armeijassa. Saavutettuaan siellä menestystä hänet ylennettiin marraskuussa 1793 divisioonankenraaliksi ja määrättiin johtamaan Toulonin piiritystä. Hän sai pian kaupungin vallattua, osin nuoren tykistökomentajansa Napoléon Bonaparten ansiosta. Dugommier valittiin samoihin aikoihin Martiniquen edustajaksi kansalliskonventtiin, mutta hän jatkoi sotilasuraansa.


title: Jacques François Dugommier

text: Tammikuussa 1794 Dugommier nimitettiin Itäisten Pyreneiden armeijan komentajaksi Espanjan vastaiselle rintamalle. Seuraavan vuoden aikana hän löi kenraali Luis Firmín de la Uniónin komentamat espanjalaiset useissa taisteluissa, huhtikuussa Bouloussa, toukokuussa Colliouressa, elokuussa San Lorenzo de la Mugassa ja syyskuussa Bellegardessa. Dugommier haavoittui kuolettavasti kranaatista Sierra Negran taistelussa marraskuussa 1794. Hän kuoli Fort de Bellegarden linnoituksessa.


title: Jacques François Dugommier

text: Kansalliskonventti määräsi Dugommier’n nimen kaiverrettavaksi Pariisin Panthéoniin. Se on kaiverrettu myös Pariisin Riemukaareen. Hänen mukaansa on nimetty Dugommier’n metroasema Pariisissa.


title: Barbier-reaktio

text: Barbier-reaktio on kemiallinen reaktio, jossa alkyylihalidi reagoi karbonyyliyhdisteen kuten aldehydin ja ketonin kanssa metallin läsnä ollessa. Tuotteena muodostuu sekundäärinen tai tertiäärinen alkoholi. Reaktion raportoi ensimmäisen kerran ranskalainen kemisti Philippe Barbier vuonna 1899 ja se on nimetty hänen mukaansa.


title: Barbier-reaktio

text: Barbier-reaktiossa yksi lähtöaineista on alkyylihalidi, tyypillisimmin alkyyli, allyyli tai aryylihalogenidi. Halogeeniatomi on kloori, jodi tai bromi. Metallina reaktiossa toimii magnesium, sinkki, alumiini, tina, indium, samarium tai niiden suolat. Samarium(II)jodidi on erityisen usein käytetty reagenssi Barbier-reaktioissa. Useat aldehydit ja ketonit reagoivat Barbier-reaktiolla. Barbier-reaktio muistuttaa huomattavasti Grignard-reaktiota. Philippe Barbier oli Grignard-reaktion kehittäjän Victor Grignardin väitöstyön ohjaaja. Barbier-reaktio eroaa Grignard-reaktiosta siten, että Barbier-reaktiossa kaikki lähtöaineet reagoivat yhdessä vaiheessa keskenään, kun Grignard-reaktiossa muodostetaan ensin Grignard-reagenssi, joka lisätään karbonyyliyhdisteen liuokseen. Liuottimena on yleensä tetrahydrofuraani, mutta eräitä Barbier-reaktioita voidaan tehdä myös käyttäen vettä tai orgaanisen liuottimen ja veden seoksia.


title: Barbier-reaktio

text: Barbier-reaktion mekanismi ei ole täysin selvillä. Reaktion ensimmäisessä vaiheessa alkyylihalidi reagoi metallin tai metallisuolan kanssa muodostaen organometalliyhdisteen. Tämä tapahtuu todennäköisesti radikaalireaktiona. Seuraava vaihe on additio karbonyyliryhmään. Additio voi tapahtua joko niin sanotulla ionimekanismilla, jolloin organometallireagenssi on nukleofiilinen ja reagoi elektrofiilisen karbonyyliryhmän hiiliatomin kanssa. Toinen vaihtoehto on radikaalimekanismi.


title: Stadin Ratikat

text: Oy Stadin Ratikat Ab on raitioliikenteen museoliikenteeseen, tilausajoihin ja vanhojen raitiovaunujen entisöintiin erikoistunut yritys. Se myy lisäksi postikortteja ja muita raitiovaunuaiheisia tuotteita verkkosivuillaan. Yritys järjestää kesäkautena säännöllistä museoliikennettä Kauppatorilta lähtevällä, noin 20 minuutin pituisella ja kuuden euron hintaisella kierroksella. Reitti kulkee Aleksanterinkadun, Mannerheimintien, Kaivokadun, Kaisaniemenkadun ja Snellmaninkadun kautta takaisin Kauppatorille. Vaunuina käytetään ASEAn valmistamaa moottorivaunua vuodelta 1909 ja avoperävaunua vuodelta 1919.


title: Stadin Ratikat

text: Stadin ratikat vuokraa vaunua 339 tilausajokäyttöön. Kyseinen raitiovaunu on Valmetin vuonna 1955 valmistama neliakselin vaunu, joka poistui linjaliikenteestä vuonna 1987. Se on lähes alkuperäisessä asussaan nahkapenkkeineen ja rahastajanaitioineen, mutta siihen on asennettu äänentoistolaitteisto esimerkiksi puheiden pitämistä ja kuulutuksia varten. Yritys järjestää myös opastettuja kiertoajeluita asiakkaan valitsemilla reiteillä. Kiertoajelut oppaat kertovat nähtävyyksistä ja Helsingin raitioliikenteestä suomeksi, ruotsiksi tai englanniksi.


title: Stadin Ratikat

text: Stadin ratikat on entisöinyt kolme vaunua, jotka ovat numeroiltaan 50, 233 ja 339. 50:n kunnostustyö oli näistä merkittävin, sillä vuoden 1909 ASEAn moottorivaunu saatiin liikennöintikuntoiseksi ensimmäisenä suomalaisena yli satavuotiaana raitiovaununa. Ensimmäinen matkustaja-ajo oli 23.9.2012, ja vaunua käytetään nykyään museokiertoajeluilla. Vaunu 233 on Suomen ainut museoliikenteessä oleva avoperävaunu, ja sen entisöinti valmistui vuonna 2009. 339 on Valmetin valmistama vaunu vuodelta 1955, ja sen entisöinti oli ensimmäinen Stadin Ratikoiden tekemä peruskorjaus. 339 kunnostettiin tilausajokäyttöön, ja sen enemmäinen ajo oli linjan 6 Arabianrannan radan avajaisten juhlavaununa.


title: Radio Kénédougou

text: Radio Kénédougou on paikallisradioasema Sikasson kaupungissa Malissa.


title: Radio Kénédougou

text: Historiallisen Kénédougoun alueen mukaan nimetty asema on perustettu lokakuussa 1992. Se oli Sikasson alueen ensimmäinen yksityinen radioasema. Radio Kénédougoun tavoitteena on maaseudun kehittäminen tiedonvälityksen ja valistuksen keinoin. Se pyrkii tarjoamaan kuuntelijoilleen puolueetonta ja luotettavaa tietoa, edistämään talouden, yhteiskunnan ja kulttuurin kehitystä, tukemaan paikallisia pyrkimyksiä sekä lujittamaan rauhaa, kansallista yhtenäisyyttä ja demokratiaa. Lähetysten kielet ovat bambara, senufo, fulani, samogo ja ranska.


title: Radio Kénédougou

text: Aseman toimitilat sijaitsevat Sikasson Bougoula-Villen kaupunginosassa toriaukiolla vastapäätä Odéhoudin bulevardia. Sillä on kaksi 500 watin ULA-lähetintä. Kuuluvuusalue ulottuu yli 90 kilometrin päähän Sikassosta ja kattaa lähes koko Sikasson piirin, osia Kadiolon, Koutialan ja Yorosson piireistä sekä Burkina Fason länsiosasta. Alueella on 400 000 asukasta.


title: Radio Kénédougou

text: Radio Kénédougou on Malin vapaiden radio- ja televisioasemien liiton URTEL:in, maailman yhteisöradioiden yhdistyksen AMARC:in sekä Malin, Burkina Fason ja Norsunluurannikon rajat ylittävän Kurumba-SKBO -verkoston jäsen. Aseman toimintaa tukee vuonna 1999 perustettu kuuntelijakerho, johon kuuluu 600 jäsentä yli 200 kylästä.


title: Condorcet’n paradoksi

text: Condorcet’n paradoksi on sosiaalisen valinnan teoriaan liittyvä enemmistösääntöä koskeva paradoksi, joka osoittaa, että tietyissä tilanteissa enemmistön tahtoa ei ole mahdollista määrittää. Paradoksi perustuu siihen havaintoon, että vaikka yksittäisten äänestäjien preferenssit äänestettävien vaihtoehtojen suhteen olisivat transitiivisia, äänestäjien enemmistön preferenssit eivät välttämättä ole sitä. Paradoksi on nimetty keksijänsä, 1700-luvulla eläneen ranskalaisen matemaatikon ja valistusfilosofin Nicolas de Condorcet’n mukaan.


title: Condorcet’n paradoksi

text: Condorcet’n paradoksi liittyy tilanteisiin, joissa päätös on tehtävä enemmistön tahdon pohjalta, mutta vaihtoehtoja on enemmän kuin kaksi eikä enemmistö pidä mitään yksittäistä vaihtoehtoa lähtökohtaisesti parhaana. Condorcet kehitti tätä varten niin sanotun Condorcet’n menetelmän, jossa kukin äänestäjä asettaa vaihtoehdot paremmuusjärjestykseen, vaihtoehtoja vertaillaan sitten yksittäisinä pareina ja voittajaksi valitaan vaihtoehto, jota enemmistö pitää parivertailuissa parempana suhteessa kaikkiin muihin vaihtoehtoihin. Condorcet kuitenkin havaitsi, että joissain tilanteissa menetelmä ei kyennyt ratkaisemaan voittajaa.


title: Condorcet’n paradoksi

text: Esimerkki: Äänestäjät A, B ja C valitsevat vaihtoehdoista x, y ja z.Tällöin parivertailuissa havaitaan, että kahden kolmasosan mielestä x on parempi kuin y, kahden kolmasosan mielestä y on parempi kuin z, ja kahden kolmasosan mielestä z on parempi kuin x. Condorcet’n menetelmän mukainen paremmuusjärjestys olisi siis x > y > z > x, mikä muodostaa päättymättömän kehän rationaalisen järjestyksen sijasta. Ilmiötä kutsutaan enemmistöpreferenssien intransitiivisuudeksi. Jos esimerkkitilanteessa äänestettäisiin yhdestä parista kerrallaan, voittajaksi voisi päätyä mikä tahansa kolmesta vaihtoehdosta riippuen siitä, missä järjestyksessä äänestykset suoritettaisiin.


title: Condorcet’n paradoksi

text: Useat 1900-luvun politiikantutkijat ovat todenneet, että Condorcet’n paradoksi syntyy yleensä tilanteissa, joissa äänestäjät hahmottavat vaihtoehdot useamman kuin yhden poliittisen ristiriitaulottuvuuden (esim. vasemmisto–oikeisto-ulottuvuus) kautta.


title: Sunnuntai (tuotemerkki)

text: Sunnuntai on Raisio Oyj:n rekisteröity tuotemerkki, jolla myydään erilaisia leivontatuotteita kuten jauhoja ja margariineja. Sunnuntai-tuoteperheen ensimmäinen tuote oli vehnäjauho ja se tuli markkinoille vuonna 1967. Bunge Finland Oy valmistaa Sunnuntai-merkin alla leivontamargariinit, öljyt ja pakastetuotteet kuten taikinalevyt. Sunnuntai-merkin alle kuuluu myös gluteenittomia jauhoseoksia.


title: Sunnuntai (tuotemerkki)

text: Vuonna 2009 yhdysvaltalainen Bunge osti margariinituotannon Raisiolta. Raisio Oyj jatkoi Bungen yhteistyökumppanina ja Bunge valmistaa Sunnuntai-tuoteperheen margariinit ja öljyt Raisiossa sijaitsevassa tehtaassa.


title: Elise Kärkkäinen

text: Elise Orvokki Kärkkäinen (19. lokakuuta 1954 Vihanti – 8. syyskuuta 2018 Oulu) oli suomalainen englantilaisen filologian emeritaprofessori Oulun yliopistossa. Hän toimi myös Jyväskylän yliopiston dosenttina.


title: Elise Kärkkäinen

text:
Kärkkäinen opiskeli englantia ja saksaa Oulun yliopistossa, jossa suoritti alemman (HuK, 1978) ja ylemmän korkeakoulututkinnon (FM, 1981) sekä valmistui lisensiaatiksi (1991). Väitöskirjaa varten Kärkkäinen muutti perheineen Yhdysvaltoihin ja väitteli Kalifornian yliopistossa (Santa Barbara). Hänen englanninkielinen väitöskirjansa (1998) käsitteli puhuttua amerikanenglantia. Työ oli otsikoitu "The marking and interactional functions of epistemic stance in American English conversational discourse".
Työurallaan Kärkkäinen eteni Oulun yliopiston englannin kielen oppiaineessa tuntiopettajasta professorin tehtäviin. Hän sai rahoitusta myös Suomen Akatemialta kahdelle johtamalleen, väitöstyön aihepiiriä jatkaneelle tutkimushankkeelle ja toimi akatemiatutkijana. Hän työskenteli tutkijakoulutuksen parissa useiden maisteri- ja tohtoriopiskelijoiden ohjaajana kuolemaansa saakka. Kärkkäinen vaikutti osaltaan Oulun yliopiston kielitieteellisen ja vuorovaikutuksen tutkimuksen nousemiseen kansainvälisesti tarkasteltuna korkeatasoiseksi.


title: Norjanluikka

text: Norjanluikka ("Eleocharis austriaca") on sarakasvien (Cyperaceae) heimoon, luikkien ("Eleocharis") sukuun kuuluva juurakollinen kasvilaji. Samasta juurakosta voi nousta lukuisia ilmaversoja ja norjanluikka voi muodostaa yhtenäisiä kasvustoja.


title: Norjanluikka

text: Norjanluikan ilmaversot ovat millimetrinpaksuisia ja kasvavat noin 10 cm korkeiksi. Norjanluikan kukintona on varren päässä sijaitseva yksittäinen tähkä, joka on yli 4 mm pitkä. Tähkän kaksi alinta suojuslehteä ovat pituudeltaan alle puolet koko tähkän pituudesta. Tähkä on monikukkainen ja sen kaikki kukat ovat kaksineuvoisia ja tuulipölytteisiä. Norjanluikka kukkii kesä–heinäkuussa. Norjanluikka lisääntyy sekä kasvullisesti että siementen kautta.


title: Norjanluikka

text: Norjanluikka kasvaa keväisin tulvivilla kasvupaikoilla.


title: Æthra

text: Æthra on Gorodin kuudes studioalbumi, joka julkaistiin 19. lokakuuta 2018. Albumin sävellystyö kesti vain kuusi viikkoa.


title: Æthra

text: Angry Metal Guy ylisti albumia onnistuneeksi sekä edeltäviin tuotoksiin verrattuna erinomaisesti tuotetuksi. Kehuja saivat erityisesti sävellystyön dynaamisuus sekä kitaristit Mathieu Pascal ja Nicolas Alberny, joita hän kutsui virtuooseiksi. Metal Injectionin arvioija sanoi albumin puhuttelevan erityisesti lajityypin faneja. Hän totesi, etteivät sävellykset tee oikeutta mielekkäille sanoituksille.


title: Nölliäisenvihvilä

text: Nölliäisenvihvilä ("Juncus minutulus") on vihviläkasvien (Juncaceae) heimoon, vihvilöiden ("Juncus") sukuun kuuluva yksivuotinen kasvilaji. Se on pienikokoinen ruohovartinen kasvilaji, joka muodostaa joskus pieniä mättäitä. Nölliäisenvihvilä muistuttaa paljolti pienikokoista konnanvihvilää ("Juncus bufonius") ja tulkitaan toisinaan sen alalajiksi. Nölliäisenvihvilän ja konnanvihvilän voi kuitenkin erottaa kukissa olevien heteiden lukumäärän sekä heteiden osien pituussuhteiden perusteella.


title: Nölliäisenvihvilä

text: Nölliäisenvihvilän varret ovat neulamaisen ohuita ja kasvavat enintään 5 cm korkeiksi. Lehdet ovat kapeita ja ylettyvät usein kukinnon yläpuolelle. Kukinto on pitkä ja harsu kukkarykelmä. Kukissa on vain kolme hedettä ja heteiden palhot ovat suunnilleen neljä kertaa niin pitkiä kuin heteiden ponnet. Nölliäisenvihvilä kukkii heinä–elokuussa. Hedelmä on vaaleanruskea ja jokseenkin teräväkärkinen.


title: Nölliäisenvihvilä

text: Nölliäisenvihvilä kasvaa avoimilla kosteilla kasvupaikoilla ja suosii usein hiekkapohjaista kasvualustaa. Nölliäisenvihvilää tavataan usein kärrypolkujen varsilta sekä muilta vastaavanlaisilta paikoilta.


title: Xiaomi Mi A2

text: Xiaomi Mi A2 on Xiaomin heinäkuussa 2018 julkistama älypuhelin. Puhelin on seuraaja Mi A1:lle, joka julkaistiin vuonna 2017. Xiaomin A-sarjalle tyypillisesti puhelimessa ei käytetä Xiaomin omaa MIUI-käyttöliittymää, vaan Googlen Android Onea. Suomessa Xiaomin puhelimia myydään rajoitetusti, sillä puhelimilla on vain kaksi maahantuojaa. Pääasiassa myynti tapahtuu verkkokaupoissa, kuten Bestiossa, CDON.comissa, Jimm'sissä ja Verkkokauppa.comissa.


title: Xiaomi Mi A2

text: Xiaomi Mi A2 on saatavilla kolmessa eri värissä, jotka ovat kultainen, musta ja vaaleansininen ("lake blue"). Puhelimessa on 5,99 tuuman näyttö, jossa kuvasuhde on 18:9. Puhelimen takaa löytyy sormenjälkilukija sekä 12 ja 20 megapikselin kaksoiskamera.


title: Xiaomi Mi A2

text: Mallista riippuen Xiaomi A2 tulee joko neljän tai kuuden gigatavun RAM-muistilla. Tallennusmuistia puhelimessa on 32, 64 tai 128 gigatavua. Kaikissa malleissa on käytössä Qualcommin Snapdragon 660 -suoritin.


title: Xiaomi Mi A2

text: Xiaomi Mi A2 Lite on edullisempi versio Xiaomi Mi A2:sta. Mi A2:sta poiketen Lite-mallissa näytön yläosassa on lovi ja näytön resoluutio on lievästi suurempi 2280 × 1080 pikseliä. Toisaalta Mi A2 Lite käyttää suorituskyvyltään heikompaa Snapdragon 625 -suoritinta ja sisältää 5 megapikselin etukameran. Myös RAM-muistin määrässä on eroa, sillä Mi A2 Liten perusversiossa RAM-muistia on kolme gigatavua. Sen sijaan akun kapasiteetti (4 000 mAh) on normaalia Mi A2:ta suurempi.


title: David Reece

text: David Reece on yhdysvaltalainen laulaja, joka on parhaiten tunnettu yhtyeiden Accept, Bonfire ja Sainted Sinners laulajana. Hän on laulanut useiden eri yhtyeiden levyillä, lisäksi hän on tehnyt kolme soololevyä 2010-luvulla.


title: David Reece

text: David Reece aloitti laulamisen kuorossa 8-vuotiaana. Hän kasvoi Oklahomassa kantrimusiikin ympäröimänä mutta hän kiinnostui varhain 70-luvun hard rock -yhtyeistä kuten Led Zeppelinistä, Deep Purplesta, Whitesnakesta ja The Rolling Stonesista. Oklahomasta hän muutti Minnesotaan aloittaessaan laulajan uraansa 17-vuotiaana. Hän lauloi yhtyeessä Dare Force vuosikymmenen alussa ja vuonna 1987 hard rock-yhtyeen Sacred Child demolla. Hänet korvattiin Astrid Youngilla ennen levyn lopullista nauhoittamista, mutta demot sisällytettiin debyytin uudelleen julkaisuun.


title: David Reece

text: Reece yritti päästä sisälle musiikkimaailmaan Kaliforniassa mutta hänen mukaansa aika oli väärä. Reece kertoi Juho Juntuselle Soundin haastattelussa vuonna 1989, että "Levy-yhtiöt etsivät uusia Mötley Crue - tai Poison -kopioita ja minähän näytin naurettavalta glam rock -kuteissa." Hän kyllästyi rock-bisnekseen ja muutti maaseudun rauhaan Coloradoon.


title: David Reece

text: Vuonna 1988 Reece sai yhteydenoton musiikkiagentuurilta, joka tiedusteli, vieläkö hän on kiinnostunut laulamisesta. Saksalainen heavy metal -yhtye Accept oli kiinnostunut hänestä, ja pyysi häneltä lisää nauhoja kuunneltavaksi. Ennen lopullista valintaa Udo Dirkschneiderin korvaajaksi, Reece esiintyi yhtyeen kanssa yhdellä keikalla Saksassa.


title: David Reece

text: Reece levytti Acceptin kanssa yhden levyn, Eat The Heat (1989). Levymyynti oli pettymys ja levyä seuranneen kiertueen aikana yhtyeen jäsenten välit kiristyivät. Stefan Kaufmannin selkäkivut pahenivat ja hän jätti yhtyeen. Kiertueen ollessa Chicagossa, kiristynyt tilanne johti lopulta riitaan, jossa Reece läimäytti basisti Peter Baltesia. Yhtye keskeytti kiertueen, ja hajosi.


title: David Reece

text:
Vuonna 2018 Reece kiersi Euroopassa ja esitti Acceptin Eat The Heat levyä livenä.
Accept hajottua vuoden 1989 lopulla, Reece matkusti Los Angelesiin ja perusti yhtyeen Bangalore Choir. Hollywoodin Guitar Institute Of Technologyn avulla hän löysi basisti Danny Greenbergin ja kitaristin John Kirkin, joka oli soittanut kitaristi Curt Mitchellin kanssa. Kirk soitti Curtille, joka matkusti Los Angelesiin ja liittyi yhtyeeseen. Aluksi rumpuja soitti Rusty Miller mutta pian hänet korvasi Darek Thomas Cava (entinen Brunette). Yhtye julkaisi ensimmäisen levynsä "On Target" vuonna 1992. Bassoa levyllä soitti Ian Mayo ja rumpali Jackie Ramos. Aika oli perinteiselle hard rockille vaikea, ja yhtye jäi tauolle.


title: David Reece

text: Yhtye aktivoitui uudelleen yli 25-vuotta myöhemmin. Sen toinen levy, Cadence, julkaistiin syyskuussa 2010. Yhtye kiersi Euroopassa UFOn kanssa. Kolmas levy, Metaphor, julkaistiin huhtikuussa 2012. Vuonna 2017 Reece vahvisti, että yhtye on hajonnut. Reecen mukaan yhtyeessä on liian monta erilaista persoonaa, jotta se voisi toimia.


title: David Reece

text: Reece levytti 90-luvulla yhtyeiden Stream ja Sircle of Silence kanssa. Sircle of Silencein kanssa hän julkaisi kaksi albumia, Sircle of Silence (1993) ja Suicide Candyman (1994). Toukokuussa 2007 hän liittyi ruotsalaiseen hard rock -yhtyeeseen Gypsy Rose, jonka kanssa hän teki yhden levyn, Another World.


title: David Reece

text: Reece teki neljä vuotta yhteistyötä New Yorkilaisen hard rock -yhtyeen Tango Downin kanssa 10-luvun alussa. Hän lauloi yhtyeen kahdella levyllä, Identity Crisis ja Charming Devil. Lokakuussa 2014 hän kertoi, että eroaa yhtyeestä.


title: David Reece

text: Vuonna 2014 Reece aloitti yhteistyön Bonfiren kitaristin Hans Zillerin kanssa. Reece ja Ziller tutustuivat jo 80-luvun lopulla,kun sekä Bonfire ja Accept olivat äänittämässä Dieter Dierksin studiolla. Kaksikko tapasi uudestaan vuonna 2010 festivaalilla, jolloin Reece ehdotti, että he tekisivät jossain vaiheessa yhteistyötä. Kun Ziller kokosi vanhan yhtyeensä EZ Livingin, Rreece pääsi siihen laulajaksi.  Yhtye teki Reecen kanssa yhden levyn Firestorm (2014).


title: David Reece

text: Vuoden 2014 lopussa Bonfiren laulaja Lessman, rumpali Uwe Köhler ja kitaristi Chris Limburg päättivät lopettaa yhtyeessä. Bonfiren tarina olisi saattanut päättyä samalla, ellei Ziller olisi päättänyt tuoda EZ Livingistä korvaavia muusikoita. Käytännössä EZ Living vaihtoi nimekseen Bonfire. Reece teki yhtyeen kanssa vielä kaksi levyä, Glörius (2015) ja Pearls (2016).


title: David Reece

text: Lähdettyään Bonfiresta kesällä 2016, Reece perusti Bonfirestä lähteneen kitaristin Frank Panéen kanssa yhtyeen Sainted Sinners. Yhtye soittaa rockia 80-luvun hengessä, ja suurimpina vaikuttajina bändille ovat toimineet Whitesnake, Deep Purple, Rainbow sekä Black Sabbath. Sainted Sinners on julkaissut kaksi levyä, Sainted Sinners (2017) ja Back With A Vengeance (2018).


title: David Reece

text: Reece julkaisi ensimmäisen sooloalbuminsa Universal Language vuonna 2009. Toinen soololevy Compromise ilmestyi vuonna 2013.


title: David Reece

text: Laulajan kolmas soololevy Resilent Silence ilmestyi vuonna 2018. Reese teki levyn yhteistyössä tanskalaisten Marco Angionin (kitara), Martin J. Andersenin (kitara), Malte Frederik Burkertin (basso) ja Sigurd J. Jensen (rummut) kanssa.


title: Satu Kähkönen

text: Satu Iines Maria Kähkönen (s. 14. helmikuuta 1996 Siilinjärvi) on suomalainen ultrajuoksija. Hänellä on Suomen-ennätykset alle 23-vuotiaiden sarjassa 6 tunnin, 12 tunnin ja 100 kilometrin juoksuissa.


title: Djougou

text: Djougou on kunta ja kaupunkimainen taajama Beninissä, Dongan departementissa. Kunnassa on 267 000 asukasta, sen kolme arrondissementtia kattavassa keskustaajamassa 95 000.


title: Djougou

text: Djougou sijaitsee 450 kilometrin päässä maan suurimmasta kaupungista Cotonousta.


title: Puistossa (kappale)

text: ”Puistossa” on suomalaisen laulaja-lauluntekijän Anssi Kelan kappale, joka julkaistiin singlenä heinäkuussa 2001. Kappale on neljäs singlejulkaisu Kelan ensimmäiseltä sooloalbumilta "Nummela".


title: Puistossa (kappale)

text: Kela kirjoitti ”Puistossa”-kappaleen 14. joulukuuta 2000. Sanoitukset kertovat fiktiivinen tarinan Laurasta ja Petri Ruususesta Bruce Springsteenin ”Atlantic City” -kappaleen hengessä. Vuonna 2015 Kela kertoi "Vain elämää" -musiikkiohjelmassa, ettei hän ollut erityisen ylpeä ”Puistossa”-kappaleen sanoituksista. Myöhemmin hän selvensi sanojaan, todeten: ”Haluan korostaa, etten missään tapauksessa tarkoittanut lausunnollani sitä, että inhoaisin 'Puistossa'-kappaletta tai sen esittämistä. Vaikkei se olekaan parhaiten kirjoittamani sanoitus, niin olen kuitenkin hyväksynyt sen puutteet ja pidän siitä juuri sellaisena kuin se on.”


title: Puistossa (kappale)

text: Alunperin Kela kaavaili LAB-yhtyeen Anaa vierailemaan kappaleella, mutta hän kieltäytyi vastaten: ”Mä en laula suomeksi, enkä varsinkaan duettoja!” Tuottaja Risto Eskolin ehdotti seuraavaksi Asko Kallosen suosittelemaa Alexandra Babitzinia. Hän suostui, ja äänitti osuutensa 30. joulukuuta 2000.


title: Puistossa (kappale)

text: ”Puistossa” nousi parhaimmillaan Suomen radiosoittolistan ja "Rumban" 50 hittiä -listan kärkeen. Singlelistalla kappale kapusi sijalle 18.


title: Marjorie Kinnan Rawlings

text: Marjorie Kinnan Rawlings (1896 Washington D.C. – 1953 Florida) oli yhdysvaltalainen kirjailija, jonka tunnetuin teos on Pulitzer-palkittu orpopojan ja peuranvasan ystävyydestä kertova nuortenkirja "The Yearling" (1938, suom. "Elämän kevät", WSOY 1939). Muita Rawlings-suomennoksia ovat "Kultaiset hedelmät" (WSOY 1943, alkuteos "Golden Apples", 1935) ja "Matkamies" (WSOY 1954, alkuteos "The Sojourner", 1953).


title: Marjorie Kinnan Rawlings

text: Yhdysvaltojen pääkaupungissa Washingtonissa syntynyt Rawlings opiskeli Minnesotan yliopistossa ja työskenteli toimittajana vuoteen 1928, kunnes muutti Pohjois-Floridaan Gainesvillen liepeille. Useimmat hänen tarinansa sijoittuvat tälle seudulle.


title: Marjorie Kinnan Rawlings

text: Romaanista "Elämän kevät" on tehty Suomessakin esitetty samanniminen elokuva (1946), televisioelokuva (1994, päähenkilönä teinipoika) ja japanilainen piirrossarja (1983–1985, päähahmona pieni tyttö). Martin Rittin ohjaama "Kultaiset hedelmät" (1983) perustuu Rawlingsin samannimiseen romaaniin.


title: Marjorie Kinnan Rawlings

text: Rawlingsin talo Floridan Cross Creekissä ja sitä ympäröivä Marjorie Kinnan Rawlings Historic State Park ovat avoinna yleisölle.


title: Bohicon

text: Bohicon on kunta ja kaupunkimainen taajama Beninissä, Zoun departementissa. Kunnassa on 172 000 asukasta, sen kaksi arrondissementtia kattavassa keskustaajamassa 94 000.


title: Bohicon

text: Bobiconissa vallitsee trooppinen ilmasto, johon kuuluu kaksi sadekautta (huhtikuusta kesäkuuhun ja syyskuusta marraskuuhun) ja niiden välissä kaksi kuivaa kautta. Vuoden viilein kuukausi on elokuu, jolloin lämpötilat vaihtelevat 25 °C ja 32 °C välillä. Kuivinta ja lämpimintä on tammikuusta maaliskuuhun, lämpötila yli 34 °C. Kavillisuus ei ole sademetsää vaan lähinnä savannia. Paikoin on noin puolen hehtaarin pyhiä metsiä, jotka on säästetty alueella yleisesti harjoitettavalta kaskiviljelyltä.


title: Bohicon

text: Asukkaista suurin etninen ryhmä on fonit, joita on 93 prosenttia. Muita ryhmiä ovat jorubat (4,6%), adjat (1,4%) ja barbat (0,1 %). Voodoo on yleisin uskonto, ja moniavioisuus on varsinkin aiemmin ollut yleistä.


title: Iso-Kukkanen

text: Iso-Kukkanen on Päijät-Hämeessä Lahdessa aivan Nastolan taajaman pohjoispuolella sijaitseva järvi, joka kuuluu Kymijoen vesistöön.


title: Iso-Kukkanen

text: Järven pinta-ala on 367 hehtaaria eli 3,7 neliökilometriä. Se on 5,2 kilometriä pitkä ja 2,3 kilometriä leveä. Järvi on kaksialtainen, joita yhdistää toisiinsa Karhunsillan alla virtaava salmi. Läntistä järviallasta kutsutaan Pikku-Kukkaseksi ja se on pitkulainen 2,8 kilometriä pitkä ja 1,1 kilometriä leveä. Se on itä-länsi-suuntainen järviallas, jonka puolivälissä on kapea Turpeensalmi ja jonka länsipäätä nimitetään Villähteen Kukkaseksi. Pikku-Kukkaseksi kutsutaan myös Turpeensalmen itäpuolista osaa järvialtaasta . Pikku-Kukkasella on koillisrannassa lähes sulkeutunut lahti Akalahti, joka on myös matala. Itäinen järviallas, jota kutsutaan myös Iso-Kukkaseksi , on myös muodoltaan pitkulainen, mutta se on pohjois-etelä-suuntainen. Se on 4,3 kilometriä pitkä ja 1,8 kilometriä leveä. Sen eteläpään halkaisee 650 metriä pitkä Hevosniemi kahdeksi lahdeksi ja järven pohjoispäässä on kaksi lahtea Rajasuonpohja ja Immilänhaara. Järven ympäristö on pääasiassa alavaa maastoa, mutta monissa kohdissa rannat ovat jyrkkärinteisiä. Esimerkiksi Vilpistönmäen, Pohjattomankallion, Salmenmäkien ja Kertunmaan rannat ovat jyrkkiä. Lahden puoleisessa päässä sijaitsee kaksi korkeaa mäkeä Huhkaimenkallio ja Turpeenkorkea, jotka kohoavat 40–50 metriä järven yläpuolelle. Järven etelärannat kohoavat kauempana koko järven pituudelta Salpausselän päälle.


title: Iso-Kukkanen

text: Järvessä on kartan mukaan 10 saarta. Itäisen järvialtaan eteläpäässä sijaitsee Puukkolansaari, joka on 150 metriä pitkä ja 50 metriuä leveä. Saari on luonnonsuojelualuetta samoin kuin järven eteläpään metsikkö. Samassa järvialtaassa on myös Isosaari, joka on saman kokoinen. Pikku-Kukkamossa sijaitsee Palonpohjan lashdessa Kotasaari. Muut saaret ovat pieniä tai jopa luotoja.


title: Iso-Kukkanen

text: Järvi on luodattu ja siitä on julkaistu syvyyskartat. Sen tilavuus on 32,1 miljoonaa kuutiometriä eli 0,0321 kuutiokilometriä. Järven keskisyvyys on 8,8 metriä ja suurin syvyys on 33 tai 34 metriä . Läntinen järviallas on suhteellisen matala ja sen syvin kohta 9,0 metriä sijaitsee Pikku-Kukkasen itäpäässä. Villähteen Kukkasessa on noin 5 metriä syvää . Itäisen järvialtaan keskellä kulkee pohjois-etelä-suuntainen syvännejakso, jonka keskellä Pajulahden urheiluopiston Vähä-Mojon kohdalla sijaitsee järven syvin kohta. Syvänteen 30-metrinen osa on kilometrin pituinen ja sen yli 10-metrinen osa on 2,4 kilometriä pitkä. Myös Immilänpohjassa on yli 10 metriä syvää.


title: Iso-Kukkanen

text: Järven rantaviivan pituus on 25,4 kilometriä ja sen rannat ovat metsämaata tai asutusaluetta. Eteläpuolella kulkevan itä-länsi-suuntaisen Salpausselän päällä sijaitsee Nastolan taajama-alue, jonka asutusalueita on rakennettu pohjoisrinteille paikoin järven rannoille asti. Näitä ovat Vierunkulma, Kangas, Luomaniemi, Pekkala ja Kisaharju. Pekkalasta pohjoiseen kulkevan yhdystien 3134 varrella sijaitsevat rannoilla Salmenmäki, Pajulahti ja Kumia. Villähden Kukkamossa on vedenottamo ja sellainen on myös itäisen järvialtaan eteläpäässä.


title: Iso-Kukkanen

text: Iso-Kukkanen kokonaisuutena kuuluu järvityypiltään pieniin ja keskikokoisiin vähähumuksisiin järviin (Vh). Sen valuma-alue muodostuu kalliomaasta ja karkearakeisesta maa-aineesta. Se sijaitsee Nastolan taajaman läheisyydessä ja siihen vaikuttaakin hajakuormituksen lisäksi pienet pistekuormitukset.


title: Iso-Kukkanen

text: Järven vesi on varsin kirkasta ja sen näkösyvyys on yleensä 3–4 metriä. Vesi on sameampaa Villähteen Kukkasessa ja Pikku-Kukkasessa ja siellä näkösyvyys on noin 2 metriä. Vedenväriä on mitattu säännöllisesti vasta 2000-luvulla ja niiden arvot ovat vaihdelleet 2010-luvulla 20–50 mgPt/l, keskiarvon ollessa kesäisin 32 mgPt/l ja talvisin 36 mgPt/l. Mitatut väriluvut ovat tyypillisiä humusjärville, joissa on vähän humusta. Villähteen Kukkasessa ja Pikku-Kukkasessa väriluvut ovat korkeammalla kuin itäisessä järvialtaassa. Matalina niiden kohonneet arvot voivat johtua pohjan lähellä tapahtuvassa sisäisessä kuormituksessa, missä vähähappisella kaudella ravinteita ja rautaa liukenee takaisin veteen.


title: Iso-Kukkanen

text: Järven kemiallis-fysikaalista tilaa ja ekologista tilaa tutkitaan mittaamalla ravinteiden ja levien klorofyllipitoisuuksia. Kokonaisfosforipitoisuuksia ja kokonaistyppipitoisuuksia on mitattu vuodesta 1966 alkaen, mutta viime vuosina mittauksia on tehty kahdesti vuodessa. Iso-Kukkasen fosforia on ollut pintavedessä 8–15 mikrogrammaa litrassa vettä (μg/l) ja kesäkauden keskiarvo on ollut 12 μg/l. Talvien keskiarvo on ollut vain 10 μg/l. Syvänteestä huolimatta myös alusveden pohjanläheiset arvot ovat olleet pintavesien luokkaa. Pikku-Kukkasessa ja Villähteen Kukkasessa kesäkauden keskiarvot ovat olleet vastaavasti 22 μg/l ja 24 μg/l. Nämä vastaavat rehevöityneen järven tasoa. Talvikaudella fosforipitoisuudet laskevat 15 μg/l molemmissa pikkualtaissa. Keskimääräiset typpipitoisuudet ovat olleet 2010-luvulla kesällä 450 μg/l ja talvella 668 μg/l. Myös typpiarvot ovat pienemmissä järvialtaissa kohonneita.


title: Iso-Kukkanen

text: Järven eliötoimintaa on mitattu levien klorofyllin pitoisuudella, joka on Iso-Kukkasessa 5,6 μg/l, Pikku-Kukkasessa 24 μg/l ja Villähteen Kukkasessa 12 μg/l. Pitoisuudet kuitenkin vaihtelevat suuresti, mikä on levien tyypillistä käyttäytymistä. Järvialtaiden happamuustaso on talvisin lähellä neutraalia, mutta kesäisin se kohoaa levien vilkkaan yhteyttämisen takia. Arvot ovat vaihdelleen arvojen pH 7,2–7,5 välillä, mutta ovat pysyneet pH 8 alapuolella. Veden puskurikykyä happamoitumista vastaan on mitattu vain muutaman kerran ja se on silloin ollut hyvä. Iso-Kukkanen on muita järvialtaita selvästi syvempi, joten sen vesi lämpötilakerrostuu selvästi. Sen syvänteissä riittää happea koko vuodeksi, mutta matalammassa Pikku-Kukkasessa se usein loppuu ennen syystäyskiertoa. Matalimmassa järvialtaassa Villähteen Kukkasessa eivät happiongelmat ole aiemmin olleet niin pahoja, mutta viime vuosina sielläkin on ollut happitalouden häiriöitä.


title: Iso-Kukkanen

text: Villähden Kukkamossa on järven länsirannalla uimaranta, Pikku-Kukkamolla Luomaniemessä leirikeskus, itäisen järvialtaan eteläpäässä Pekkalassa uimaranta ja sen länsirannalla Pajulahden urheiluopisto.


title: Iso-Kukkanen

text: Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Arrajoen valuma-alueella (14.16), jonka Iso-Kukkasen–Kärkjärven alueeseen (14.163) järvi kuuluu. Järven vedenpinnan korkeus on 90,5 metriä mpy. Järveen on johdettu metsäojia, joista eräät ovat alunperin luontaisia. Tällaisia ovat esimerkiksi Akalahteen laskeva Kakarlammin (3 hehtaaria, ha) ja Roninlammin yhteinen laskuoja, Villähden Kukkasen pohjoisrantaan laskeva Kilpasenoja, joka on Kupparinniityn kuivatusojien laskuoja ja jonka kautta laskevat myös Pikilammi, Kilpanen (3 ha), Seelammi ja Kalliojärvi (59 ha). Vastaavasti itäisen järvialtaan itärantaan laskee Pömpänlammin (5 ha) ja Turranlammin (6 ha) yhteinen laskuoja, sekä pohjoispääjän laskee Kuusustonlammi. Järvi saa pääosan vedestään Kärkjärvestä (199 ha), josta laskee Härhönjoki Alvojärveen (23 ha), ja josta laskee Kukkasjoki Villähden Kukkaseen.


title: Iso-Kukkanen

text: Iso-Kukkasen pohjoispäästä Immilänhaarasta laskee sen oma laskujoki 200 metriä leveä Venetaipaleen kannaksen yli Salajärveen. Joella on pudotusta 4,5 metriä ja sen alajuoksulla on Kumian säännöstelypato . Vesireitti jatkuu Salajärvestä Salajokea pitkin Ruuhijärveen, sitten Immilänjokea pitkin Sylvöjärveen, ja lopuksi Arrajokea pitkin Arrajärveen, josta vedet sekoittuvat Kymijokeen.


title: Helena Leveelahti

text:
Helena Leveelahti, (s. 30. syyskuuta 1999) on suomalainen kiekonheittäjä.
Helena Leveelahti voitti hopeaa Tampereella vuonna 2018 järjestetyissä Yleisurheilun alle 20-vuotiaiden maailmanmestaruuskilpailuissa. Mitali tuli tuloksella 56,80, joka on 19-vuotiaiden Suomen ennätys.
Suomenmestaruushopeaa hän voitti vuoden 2018 Kalevan kisoissa.


title: Salibandyn Champions Cup 2016

text: Champions Cup 2016 oli järjestyksessään 24. salibandyn seurajoukkueiden Euroopan-mestaruusturnaus. Se pelattiin syksyllä 2016 Ruotsin Boråssissa. Turnauksen voitti miehissä ruotsalainen Storvreta IBK ja naisissa ruotsalainen Pixbo Wallenstam IBK.


title: Salibandyn Champions Cup 2016

text: 2016 Champions Cupiin pääsi Suomen, Ruotsin, Sveitsin ja Tšekin mestarit, toinen joukkue järjestäjämaasta ja vuoden 2015 EuroFloorball Cupin voittaja.


title: Salibandyn Champions Cup 2016

text: Miehet


title: Salibandyn Champions Cup 2016

text:
Naiset
Puolivälierät


title: Salibandyn Champions Cup 2016

text: Välierät


title: Salibandyn Champions Cup 2016

text:
Sijat 5-6
Finaali
Puolivälierät


title: Salibandyn Champions Cup 2016

text:
Sijat 5-6
Finaali


title: Flanderin ympäriajo 2018

text: Flanderin ympäriajo 2018 oli järjestyksessään 102. miesten Flanderin ympäriajo. Se käytiin 264,7 kilometrin reitillä Antwerpenista Oudenaardeen 1. huhtikuuta 2018. Kilpailu kuului UCI World Touriin 2018.


title: Flanderin ympäriajo 2018

text: Niki Terpstra voitti kilpailun 12 sekunnin erolla Mads Pederseniin, Philippe Gilbert sijoittui kolmanneksi.


title: Flanderin ympäriajo 2018

text: Samana päivänä ajettiin 15. naisten Flanderin ympäriajo. Se käytiin 153,3 kilometrin reitillä, jossa Oudenaarde toimi sekä lähtö- että maalipaikkana. Kilpailu kuului UCI Womwn's World Touriin 2018.


title: Flanderin ympäriajo 2018

text: Anna van der Breggen voitti kilpailun 27 kilometrin sooloajon jälkeen karattuaan irtiottoon Kruisbergin ja Oude Kwaremontin nousujen välissä. Amy Pieters sijoittui toiseksi minuutin ja kahdeksan sekuntia hävinneenä, Annemiek van Vleuten oli kolmas.


title: Flanderin ympäriajo 2018

text:
Lähde: Pro Cycling Stats
Lähde: Pro Cycling Stats


title: Modernit miehet

text: Modernit miehet on suomalainen draamakomediasarja, jonka pääosissa näyttelevät Eero Milonoff, Iikka Forss, Jarkko Niemi ja Tommi Rantamäki. Sarja kertoo neljästä ”ironisesti modernista” miehestä, jotka kohtaavat ongelmia, ennakkoluuloja ja epävarmuuksia modernissa maailmassa.


title: Modernit miehet

text: Sarja kuvattiin touko–kesäkuussa 2018 Kirkkonummen Sundsbergissä.


title: Salibandyn Champions Cup 2015

text: Champions Cup 2015 oli järjestyksessään 23. salibandyn seurajoukkueiden Euroopan-mestaruusturnaus. Se pelattiin syksyllä 2015 Tšekin Mladá Boleslavissa. Turnauksen voitti miehissä ruotsalainen IBF Falun ja naisissa ruotsalainen KAIS Mora IF.


title: Salibandyn Champions Cup 2015

text: 2015 Champions Cupiin pääsi Suomen, Ruotsin, Sveitsin ja Tšekin mestarit, toinen joukkue järjestäjämaasta ja vuoden 2014 EuroFloorball Cupin voittaja.


title: Salibandyn Champions Cup 2015

text: Miehet


title: Salibandyn Champions Cup 2015

text:
Naiset
Puolivälierät


title: Salibandyn Champions Cup 2015

text: Välierät


title: Salibandyn Champions Cup 2015

text:
Sijat 5-6
Finaali
Puolivälierät


title: Salibandyn Champions Cup 2015

text:
Sijat 5-6
Finaalit


title: Cyprien Tokoudagba

text: Cyprien Tokoudagba (1939 – 5.5.2012, Abomey, Benin) oli taidemaalari ja kuvanveistäjä Abomeyssä, Beninissä. Hän tuli kuuluisaksi vodoun-temppeleiden mestarimaalarina Beninissä, Ghanassa, Togossa ja Nigeriassa. Tokoudagba teki töitä Abomeyn kansallismuseolle ja vastasi Kuninkaiden palatsien veistoksista ja reliefeistä. Vuonna 1989 hän alkoi tekemään teoksia maalauskankaalle tilaustöinä, joissa hänen vodun-idolinsa ja Abomeyn kuninkaiden idolit tunnukset kukoistivat.


title: Cyprien Tokoudagba

text:
Cyprien Tokoudagba palkattiin rekemään replikoita Abomeyn kuninkaallisiin palatseihin alkuperäisten reliefien mukaan, jotka kertoivat Dahomeyn taruista ja tarinoista juhlistaen kuninkaita uudessa kuningas Glelén kuninkaallisen palatsin jukisivussa Beninin valtion tilaamana. Tokoudagba jatkoi reliefien traditiota käyttämällä sementtiä, sekä kaupoissa olevia synteettisiä maaleja, tehden samaan aikaan myös teroksia maalauskankaille, freskoja, sekä monumentaalisia veistoksia.
Vuonna 1989 Cyprien Tokoudagba osallistui ensimmäisen kerran teoksillaan Beninin ulkopuolella länsimaiden ulkopuolisten maiden taidetta käsittelevään näyttelyyn "Magiciens de la Terre" Pariisin Centre Georges Pompidoussa.
Sen jälkeen hän osallistui lukuisiin kansallisiin ja kansainvälisiin näyttelyihin, kuten Sydneyn, Sao Paolon, Dakarin ja Moskovan biennaaleihin, kuten myös näyttelyihin muun muassa Tate Liverpoolissa, Hayward Galleryssä Lontoossa, Mori ja Tobu taidemuseoissa Tokiossa, sekä Smithsonian-instituutissa Washington, D.C.:ssa.


title: Cyprien Tokoudagba

text: Tokoudagban teoksia oli esillä helmikuussa 1993 "Ouidah '92" festivaalissa, jossa juhlittiin vodoun-taidetta Beninistä, sekä Afrikan diasporan piirissä Ouidahissa.


title: Cyprien Tokoudagba

text: Beninin valtio tilasi Tokoudagbalta 64 veistosta , jotka ovat esillä eri puolilla Ouidahia. Ne ovat tavallisesti varustettu jalustalla, jossa on ”Ouidah’92” embleemi. Betonista tehdyt veistokset olivat alkun perin vaaleanruskeita, ja ne on maalattu myöhemmin. Teokset on sijoitettu eri paikkoihin kaupungissa. Osa niistä on ns. Orjareitin varrella. Osa on Ouidahin Pyhässä metsässä. Monia teoksia on vandalisoitu, osia on särkynyt tai niitä on varastettu.


title: Cyprien Tokoudagba

text: Cyprien Tokoudagba on haudattu mausoleumiin, joka on Abomeyn Gbècon Hounli -alueella. Sen tekivät hänen lapsensa Damien ja Elyse Tokoudagba isänsä elämäntyötä vastaavalla kuvituksella.


title: Josephine (Tanskan prinsessa)

text: Tanskan prinsessa Josephine, Monpezatin kreivitär (Josephine Sophia Ivalo Mathilda; s. 8. tammikuuta 2011), on kruununprinssi Frederikin ja kruununprinsessa Maryn neljäs ja nuorin lapsi ja kuningatar Margareeta II:n ja edesmenneen prinssi Henrikin seitsemäs lapsenlapsi. Hän on prinssi Vincentin kaksoissisar. Hän on kruununperimysjärjestyksessä viides isänsä ja vanhempien sisarustensa, prinssi Christianin, prinsessa Isabellan ja vanhemman kaksoisveljensä jälkeen.


title: Vincent (Tanskan prinssi)

text: Tanskan prinssi Vincent, Monpezatin kreivi (Vincent Frederik Minik Alexander; s. 8. tammikuuta 2011), on kruununprinssi Frederikin ja kruununprinsessa Maryn kolmas lapsi ja nuorempi poika ja kuningatar Margareeta II:n ja edesmenneen prinssi Henrikin kuudes lapsenlapsi ja nuorin miespuolinen lapsenlapsi ja prinsessa Josephinen kaksoisveli. Hän on kruununperimysjärjestyksessä neljäs isänsä ja vanhempien sisarustensa prinssi Christianin ja prinsessa Isabellan jälkeen.


title: Henrik (Tanskan prinssi, s. 2009)

text: Tanskan prinssi Henrik, Monpezatin kreivi (Henrik Carl Joachim Alain; s. 4. toukokuuta 2009), on prinssi Joachimin kolmas ja nuorin poika ja hänen toisen vaimonsa prinsessa Marien ainoa poika. Henrik on kruununperimysjärjestyksessä yhdeksäntenä.


title: Eléonore (Belgian prinsessa)

text: Belgian prinsessa Eléonore (Eléonore Fabiola Victoria Anne Marie; s. 16. huhtikuuta 2008) on Belgian kuningas Philippen ja kuningatar Mathilden toinen tytär ja nuorin lapsi. Hän on tällä hetkellä kruununperimysjärjestyksessä neljäntenä vanhempien sisarustensa jälkeen.


title: Leanne Bautista

text: Leanne Amber Bautista (s. 14. lokakuuta 2010) on filippiiniläinen lapsinäyttelijä. Hänet tunnetaan parhaiten Kat Katin roolista filippiiniläisestä televisiosarjasta "Juan Happy Love Story" vuodelta 2016.


title: Octopath Traveler

text: Octopath Traveler on Square Enixin ja Acquiren yhteistyössä kehittämä ja Nintendon julkaisema taktinen roolipeli. Peli on julkaistu 13. heinäkuuta Nintendo Switchille.


title: Octopath Traveler

text: Pelin kehityksestä ovat vastanneet Masashi Takahashi ja Tomoya Asano.


title: Octopath Traveler

text: Peli on saanut V2.fin arvostelussa 4,5 tähteä viidestä.


title: Bravely Default

text:
Bravely Default (myös nimellä Bravely Default: Flying Fairy) on Silicon Studion kehittämä ja Nintendon julkaisema taktinen roolipeli. Peli on julkaistu 6. joulukuuta Nintendo 3DS:lle.
Länsimaissa julkaistu versio sisältää lisäsisällön "Bravely Default: For the Sequel".


title: Bravely Default

text: Pelille on julkaistu seuraaja "".


title: Bravely Default

text: Pelin ääniraidan on tehnyt Revo ja se on julkaistu Japanissa 10. lokakuuta 2012.


title: Bravely Default

text: Pelin menestys länsimaissa johti Square Enixin pohtimaan uudelleen lähestymistään roolipelien kehitykseen. Peli kehitettiin vain Japanin markkinoita varten mutta sen suosio ja arvostelupisteet länsimaissa yllättivät pelin kehittäjät.


title: Bravely Default

text: Peli on saanut Gamereactorin arvostelussa arvosanaksi 8/10.


title: Bravely Default

text: V2.fi antoi pelille 4,5/5 tähteä arvostelussaan.


title: Bravely Default

text: Pelit-lehti antoi pelille arvosanaksi 85/100 arvostelussaan.


title: Bravely Default

text: Peli myi Pohjois-Amerikassa kolmessa viikossa julkaisunsa jälkeen yli 200 000 kappaletta. Kaikkiaan pelin myynti on ylittänyt miljoona kappaletta vuonna 2014, joista 400 000 Japanissa ja 600 000 muissa maissa.


title: War In Middle Earth

text: War In Middle Earth (myös nimellä J.R.R. Tolkien's War in Middle Earth) on Synergistic Softwaren kehittämä ja Melbourne Housen julkaisema strategiapeli, joka sijoittuu J. R. R. Tolkienin Keski-Maahan. Peli on julkaistu vuonna Amigalle, Apple II:lle, Atari ST:lle ja DOS:lle sekä Amstrad CPC:lle, Commodore 64:lle, MSX:lle ja ZX Spectrumille.


title: War In Middle Earth

text: Peli on saanut ST Amiga Format lehden arvostelussa arvosanaksi 91/100.


title: War In Middle Earth

text: Peli on saanut CU Amiga lehden arvostelussa arvosanaksi 89/100.


title: Mari Vuorijärvi

text: Mari Kaarina Vuorijärvi (s. 8. huhtikuuta 1971 Tampere) on suomalainen sopraano.


title: Mari Vuorijärvi

text: Mari Vuorijärvi opiskeli laulupedagogiikan koulutusohjelmassa Tampereen konservatoriossa vuosina 1994-1999 Raija Roivaisen johdolla. Vuorijärvi täydensi opintojaan Tampereen ammattikorkeakoulussa vuosina 2004-2007 Jaakko Ryhäsen johdolla. Mari Vuorijärvi on osallistunut mm. Ritva Auvisen, Seppo Ruohosen ja Marjut Hannulan mestarikursseille sekä toimi Anette Thompsonin (Guildhall Scholl) demonstraatio-oppilaana.


title: Mari Vuorijärvi

text: Mari Vuorijärvi on osallistunut vuonna 1999 Lappeenrannan valtakunnalliseen laulukilpailuun saaden erikoispalkinnon. Lied-Koskimies kilpailuissa ja Merikanto-laulukilpailussa hän oli semifinalisti.


title: Mari Vuorijärvi

text: Vuorijärven oopperarooleja ovat mm. Elli (Miehen kylkiluu), Miss Jessel (Ruuvikierre), Liz Taylor (Jackie O.), 1. Nainen (Viimeiset kiusaukset), Ylipapitar (Aida) ja Prinsessa (Rusalka).


title: Mari Vuorijärvi

text: Vuorijärvi on esiintynyt myös monin lied- ja kirkkokonsertein vakisäestäjänsä Antti Terävän kanssa yli 20 vuoden ajan.


title: Mari Vuorijärvi

text: Solistitehtävien lisäksi Vuorijärvi on laulanut Tampereen Oopperan kuorossa vuodesta 1994 alkaen. Operetit ja musikaalit ovat tulleet hänelle tutuiksi laulaessaan Tampereen Työväen Teatterissa ja Tampereen Musiikkiteatterissa vuosina 1995-1999.


title: Mari Vuorijärvi

text: Mari Vuorijärvi on toiminut laulunopettajana Valkeakoski-Opistossa vuodesta 1999 lähtien. Hän on opettanut laulajia myös Tampereen konservatoriossa Jaakko Ryhäsen assistenttina, Pirkanmaan Musiikkiopistossa sekä Oriveden Opistossa.


title: Mari Vuorijärvi

text: Mari Vuorijärvi on huomioitu Pro Musica -apurahalla sekä Tampereen kaupungin, Suomen Kulttuurirahaston, Okka-säätiön ja Tauno Sairiala stipendeillä. Säveltäjä Oliver Kohlenberg on omistanut teoksensa "Jadekampalauluja" sopraanolle ja jousiorkesterille opus 104 Mari Vuorijärvelle.


title: Naters

text: Naters on kunta Sveitsissä Valais’n kantonissa. Siellä on vajaat 10 000 vakinaista asukasta. Naters on yksi Brigin hallinnollisen alueen () seitsemästä kunnasta. Nykyinen Naters muodostettiin 1.1.2013, kun kolme kuntaa, Birgisch, Mund ja vanha Naters, yhdistyivät.


title: Naters

text: Naters sijaitsee Valais’n saksankielisessä osassa, Ylä-Valais’ssa. Natersin keskustaajama muodostaa yhtenäisen taajama-alueen eteläisen naapurinsa Brigin kanssa. Rhônejoki muodostaa kunnan eteläisen rajan. Suuri osa Natersista on vuoristoa, jonka korkein huippu on Aletschhorn (4 193 m mpy.). Aletschjäätikkö sijaitsee osittain Natersin alueella.


title: Naters

text: Blatten-Belalpin seutu Massajoen laakson länsirinteillä 1 300–2 700 metrin korkeudessa on tunnettu talviurheilu- ja kesäretkeilyalue.


title: Naters

text: Aletschjäätikön laskujoessa Massassa on Natersin alueella Gibidumin tekojärvi ().


title: Naters

text: Rhônen laakson pohjalla kulkeva valtatie 19 () kulkee Natersin eteläosan poikki. Brigin rautatieasema sijaitsee osittain Natersin alueella. Asemalta lähtee viisi rautatietä neljään suuntaan: Andermattiin, Simplonin tunnelin kautta Italiaan, Vispiin ja Lötschbergin tunnelin kautta Berniin. Mundin ja Blattenin kyliin on linja-autoyhteys Brigistä.


title: Naters

text: Natersin kylän länsipuolelle Rhônen laakson pohjoisrinteeseen vajaat 100 metriä laaksoa korkeammalle rakennettiin 1930- ja 1940-lukujen vaihteessa tykistölinnoitus. Linnoituksessa oli käytäviä 1 000 metriä ja erilaisia tiloja 4 000 neliömetriä. Aseistuksena oli kuusi 75–105 mm kanuunaa. Linnoituksen tarkoituksena oli suojata Simplonin tunnelia ja muita liikenneyhteyksiä Brigin seudulla. Linnoitus oli aktiivikäytössä vuoteen 2002 asti. Natersin kunta osti linnoituksen vuonna 2005. Tilat ovat olleet vuodesta 2010 lähinnä museokäytössä.


title: Naters

text: Entisessä linnoituksessa toimivat muun muassa Sveitsiläiskaartin museo ja malminetsijöiden museo (Schweizer Strahlermuseum).


title: Hugo Winter

text: Hugo Teodor Winter (6. marraskuuta 1872 Helsinki – 25. joulukuuta 1951 Helsinki) oli kirjapaino- ja kustannusalalla yritysjohtaja ja vaikuttaja.


title: Hugo Winter

text: Hugo Winterin vanhemmat olivat eversti Alexander Emil Winter ja Matilda Plathán ja puoliso vuodesta 1916 Elvi Anna Ekholm. Winter tuli ylioppilaaksi Borgå gymnasiumista 1893 ja harjoitti kaupallisia opintoja sekä perehtyi kirjapainoalaan Tukholmassa ja Leipzigissä. Hän oli WSOY:n palveluksessa vuodesta 1893, toimien kirjatehtaan teknillisenä johtajana Porvoossa 1897–1910. Kirjateollisuusasioimisto-yhtiön, nykyisin KTA-Yhtiöt Oy, toimitusjohtaja Winter oli vuodesta 1910. Hän oli lisäksi paitsi WSOY:n johtokunnan jäsen, myös useiden kirjapaino- ja graafisen alan yhdistysten ja niiden johtoelinten jäsen.


title: Isadore Perlman

text: Isadore Perlman (12. huhtikuuta 1915 – 3. elokuuta 1991) oli yhdysvaltalainen kemisti.


title: Isadore Perlman

text: Perlman syntyi Milwaukeessa Wisconsinissa ja suoritti Ph.D. tutkinnon fysiologiasta Kalifornian yliopistosta Berkeleyssä vuonna 1940. Hän teki jo uransa alkuvaiheissa yhteistyötä Nobel-palkitun Glenn T. Seaborgin kanssa. Toisen maailmansodan aikana Perlman toimi Manhattan-projektissa, jossa hän kehitti menetelmiä plutoniumin eristämiseksi.


title: Isadore Perlman

text: Sodan jälkeen Perlman opetti kemiaa Berkeleyssä sekä toimi tutkijana Lawrence Berkeley National Laboratoryssä. Yhdessä Seaborgin kanssa Perlman julkaisi ensimmäisen taulukon isotoopeista vuonna 1948. Myöhemmin urallaan hän työskenteli Jerusalemin heprealaisessa yliopistossa, jossa tutki neutronien käyttöä arkeologisessa iänmäärityksessä.


title: Isadore Perlman

text: Perlman, yhdessä oppilaansa Louis B. Wernerin kanssa, tuotti ensimmäisenä alkuaine curiumia punnittavissa olevia määriä (40 µg epäpuhdasta Cm oksidia) vuonna 1947.


title: Isadore Perlman

text: Perlman oli ensimmäisiä radioaktiivisten merkkiaineiden tutkijoita niiden lääketieteellistä käyttöä varten. Hän julkaisi varhain urallaan 19 tutkimuspaperia jotka käsittelivät radioaktiivisen fosforin, bromin ja radiojodin käyttöä fysiologiassa. Hän tutki myös alfahajoamista ja Seaborgin mukaan oli maailman johtava tämän alueen ekspertti kahden vuosikymmenen ajan.


title: Isadore Perlman

text: Uransa myöhäisvaiheessa Perlman keskittyi radioaktiiviseen iänmääritykseen ja mm. auttoi Frank Asaroa varmistamaan Alvarezin hypoteesia dinosaurusten joukkotuhosta analysoimalla tuhansien kivinäytteiden iridiumpitoisuuksia.


title: Isadore Perlman

text: Perlman oli jäsen Yhdysvaltain kansallisessa tiedeakatemiassa, American Academy of Arts and Sciences tiedeyhteisössä ja Tanskan kuninkaallisessa akatemiassa.


title: Kiuas (kiihdyttämöohjelma)

text: Kiuas on Suomessa toimiva yrityskiihdyttämö. Sen tarkoituksena on tuoda yhteen yrittäjiä ja tarjota heille apua uuden liiketoiminnan rakentamisessa. Vuonna 2010 ensimmäistä kertaa järjestetyn Summer of Startups -ohjelman jälkeen Kiuas on järjestänyt yli 25 erilaista ohjelmaa ja tukenut yli 200 startup-tiimiä.


title: Kiuas (kiihdyttämöohjelma)

text: Kiukaan taustalla toimii opiskelijavetoinen, voittoa tavoittelematon organisaatio.


title: Kiuas (kiihdyttämöohjelma)

text: Itse Kiuas-brändi syntyi vuonna 2017, kun Aaltoes (Aalto Entrepreneurship Society) yhdisti kaksi ohjelmaa, Summer of Startupsin ja Team Upin, uuden nimen alle.


title: Kiuas (kiihdyttämöohjelma)

text: Vuodesta 2019 eteenpäin Kiuas järjestää kahta eri vaiheen yrityksille suunnattua ohjelmaa, Kiuas Acceleratoria sekä Kiuas Starttia.


title: Kiuas (kiihdyttämöohjelma)

text: Kiuas Accelerator (entinen Summer of Startups) on kiihdyttämön pääohjelma, joka järjestetään joka kesä. Se on kiihdyttänyt vuosien aikana yli sataa startup -yritystä.


title: Kiuas (kiihdyttämöohjelma)

text: Yhdeksänviikkoinen ohjelma on tarkoitettu yrityksille, jotka haluavat kehittää liiketoimintaansa eteenpäin. Ohjelman aikana yritykset osallistuvat workshoppeihin, saavat 1-on-1 mentorointia sekä esittävät yrityksenä Suomen suurimassa Demo Day -tapahtumassa elokuussa.


title: Kiuas (kiihdyttämöohjelma)

text: Kiuas Start on kaksi kertaa vuodessa järjestettävä kolmiviikkoinen ohjelma. Se on tarkoitettu tiimeille, jotka haluavat muuttaa projektinsa yritykseksi.


title: Kiuas (kiihdyttämöohjelma)

text: Kiuas Start keskittyy idean validointiin, tuotekehitykseen sekä muihin tärkeisiin yrityksen perustamiseen liittyviin aiheisiin.


title: Rauta(II)fluoridi

text: Rauta(II)fluoridi eli ferrofluoridi (FeF) on rauta- ja fluoridi-ionien muodostama epäorgaaninen ioniyhdiste. Yhdistettä käytetään katalyyttinä orgaanisen kemian synteeseissä ja eräiden magneettityyppien valmistamiseen.


title: Rauta(II)fluoridi

text: Huoneenlämpötilassa rauta(II)fluoridi on väritöntä kiteistä ainetta. Sen kiderakenne muistuttaa rutiilin rakennetta ja sen alkeiskoppi on tetragonaalinen. Yhdiste liukenee hieman veteen ja vetyfluoridiliuoksiin. Orgaanisiin liuottimiin se ei liukene. Vedettömän rauta(II)fluoridin lisäksi tunnetaan myös kidevedellinen tetrahydraatti (FeF·4HO) on niin ikään väritöntä veteen hieman liukenevaa kiteistä ainetta. Rauta(II)fluoridin Néelin lämpötila on -194,15 °C eli se on antiferromagneettista tämän lämpötilan alapuolella.


title: Rauta(II)fluoridi

text: Vedetöntä rauta(II)fluoridia valmistetaan kuivan kaasumaisen vetyfluoridin ja raudan tai rautasuolojen kuten rauta(II)kloridin tai rauta(II)sulfaatin välisellä reaktiolla. Sitä voidaan myös valmistaa pelkistämällä rauta(III)fluoridia tai kuumentamalla rauta(II)oksalaatin ja ammoniumfluoridin seosta. Kidevedellistä yhdistettä voidaan valmistaa liuottamalla rautaa vetyfluoridin vesiliuokseen.


title: Rauta(II)fluoridi

text: Rauta(II)fluoridia voidaan käyttää katalyyttinä fluorattaessa orgaanisia yhdisteitä. Lisäksi siitä valmistetaan keraameja ja rautaa, booria ja harvinaisia maametalleja sisältäviä magneetteja.


title: Kärkjärvi (Lahti)

text: Kärkjärvi on Päijät-Hämeessä Lahdessa Nastolan taajaman pohjoispuolella sijaitseva järvi, joka kuuluu Kymijoen vesistöön.


title: Kärkjärvi (Lahti)

text: Järven pinta-ala on 199 hehtaaria eli 2,0 neliökilometriä. Se on 3,6 kilometriä pitkä ja 1,5 kilometriä leveä. Se on pitkulainen ja pohjois-etelä-suuntainen järvi, jonka lounaispuolen rannat ovat alavaa maastoa ja muut rannat ovat paikoin jyrkkärinteisten mäkien ympäröimä. Tällaisia mäkiä ovat esimerkiksi pohjoispäässä Holonsuonmäki, itärannoilla Ristikangas, Kuohunkallio, ja eteläpuolella Möhönkallio. Järvelle näkyvät selvästi Ristikankaan ja Kuohunkallion mäet, jotka kohoavat 30–40 metrin korkeuteen.


title: Kärkjärvi (Lahti)

text: Järvessä on ilmoitettu olevan neljä saarta. Niiden yhteispinta-ala on noin yksi hehtaari, mikä on noin 0,5 % järven kokonaispinta-alasta. Suurin saari Kärkjärvensaari, joka sijaitsee keskellä eteläosan järvenselkää, on 120 metriä pitkä, 90 metriä leveä ja pinta-alaltaan noin 0,6 hehtaaria. Saaren eteläpuolella on pienempi saari, joka on Kärkjärvensaaren tapaan matala. Kaksi muuta saarta sijaitsevat järven länsirannan edustalla Mustankorvenkärjen kohdalla.


title: Kärkjärvi (Lahti)

text: Järvi on luodattu ja siitä on julkaistu syvyyskartat. Sen tilavuus on 6,8 miljoonaa kuutiometriä eli 0,0068 kuutiokilometriä. Järven keskisyvyys on 3,4 metriä ja suurin syvyys on 10,9 metriä. Järven syvänne sijaitsee Mustankorvenkärjen ja Kuohunkallion välillä, missä sijaitsee myös järven syvin kohta.


title: Kärkjärvi (Lahti)

text: Järven rantaviivan pituus on 12,0 kilometriä, josta saarten rantaviivan yhteispituus on 670 metriä. Sen rannat ovat pääosin metsämaata tai asuinaluetta, vaikka peltomaat tulevat kahdessa kohdassa rannan läheisyyteen. Alueen haja-asutus muodostuu etelärannan Herneniemessä kehittyvästä asuinalueesta, kymmenestä muusta taloudesta sekä rannoille rakennetusta 80 vapaa-ajan asunnosta. Niille tulee tiet yhdystieltä 14087 sekä Lahden kaupunkitaajaman alueelta Ahtialasta ja Kunnaksesta.


title: Kärkjärvi (Lahti)

text: Järveä on tutkittu ensimmäisen kerran vuonna 1966, jonka jälkeen sitä tutkittiin epäsäännöllisesti muutaman vuoden välein. Nykyään vesinäytteitä on otettu joka toinen vuosi. Järven luontaiseksi järvityypiksi on ilmoitettu pienet humusjärvet (Ph). Sen valuma-alueen maaperä muodostuu kalliomaasta ja hiekkamoreenista, mutta siellä täällä on mukana savikoita. Valuma-alueella on vain vähän peltomaita ja rantojen läheisyydessä on vähän asutusta ja runsaasti vapaa-ajan asutusta.


title: Kärkjärvi (Lahti)

text: Järven näkösyvyys on vaihdellut 2000-luvulla välillä 1,2–3,8 metriä, mutta 2010-luvulla kesäaikojen keskiarvo on ollut 1,7 metriä ja talviaikaan 2,6 metriä. Suurimmat näkösyvyydet on mitattu 1990-luvulla. Vedenväriä on mitattu 1960-luvulla ja nyt taas 2007 alkaen säännöllisesti. Aiemmat väriarvot olivat 20–40 mgPt/l, mikä merkitsee vähäistä humuspitoisuutta, mutta 2010-luvulla sen on ollut keskimäärin 50 mgPt/l kesäajalta ja 60 mgPt/l talviajalta. Sen mukaan Kärkjärvi on keskihumuksellinen järvi. Alusvedessä väriluvut ovat olleet suurempia johtuen raudan liukenemisesta takaisin veteen.


title: Kärkjärvi (Lahti)

text: Järven fysikaalis-kemiallinen tila sekä ekologinen tila on määritetty mittaamalla ravinteiden määriä ja levien klorofyllin määrää vedessä. Järven pintavedessä ovat kokonaisfosforipitoisuudet vaihdelleet 19–33 mikrogrammaa litrassa vettä (μg/l). Kesäajalta sen keskiarvo on ollut 22 μg/l, mikä vastaa rehevää tasoa. Talvella pitoisuudet ovat olleet alempia kuin kesällä. Kokonaistyppipitoisuudet ovat vaihdelleet 2000-luvulla 460–680 μg/l välillä, kun arvojen keskiarvo 2010-luvulla on ollut 560 μg/l. Typen talviarvot ja pohjanläheiset arvot ovat olleet tätä suurempia. Vaikka kokonaisuutena ravinteiden pitoisuudet ovat pysyneet ennallaan, ovat ne pohjan lähellä kohonneet. Klorofyllipitoisuudet ovat 2000-luvulla olleet 8,5–29 μg/l ja 2010-luvulla on niiden keskiarvo ollut 19 μg/l. Humusjärville 11 μg/l antaisi järvelle hyvän arvosanan, mutta nykytila riittää tyydyttävälle tasolle.


title: Kärkjärvi (Lahti)

text: Veden happipitoisuudet ovat humusjärville vain osittain tyypillisiä. Lämpötilakerrostuneisuuden vallitessa, alkaa alusveden happipitoisuudet laskea. Tämä vapauttaa hieman ravinteita ja rautaa sedimenteistä takaisin veteen. Veden happamuustaso on lähellä neutraalia ja kesällä levien yhteyttäessä nousevat happamuustasot lähelle pH 8. Veden puskurikyky happamoitumista vastaan on yli 0,3 mmol/l eli hyvä. Happamoitumisesta ei siten ole vaaraa.


title: Kärkjärvi (Lahti)

text: Järven vesikasvillisuus muodostuu karun ja rehevän ympäristön lajeista ja sitä on humusjärville tyypillinen määrä. Kun järven kunnostusta on pohdittu, on järviruokojen määrä todettu lisääntyneen. Eri kasvilajeja on löytynyt 45. Niistä runsaimmin esiintyviä kelluslehtisiä kasveja ovat ulpukka ja uistinvita. Uposkasveja on myös runsaasti. Niitä ovat esimerkiksi nuottaruohot ja lahnaruohot ja rehviä järviä suosivat pikkulimaska, karvalehti ja isovesiherne. Harvinaisempia lajeja ovat hentonäkinruoho, isolumme ja pitkälehtivita.


title: Kärkjärvi (Lahti)

text: Järven kalasto on särkivaltaista. Koekalastuksessa ja kotitarvekalastuksessa havaittuja yleisiä lajeja ovat särki, ahven, salakka, lahna, kiiski ja vähäisessä määrin muikku, hauki, siika sekä särkilahna. Järveä on hoitokalastettu nuotalla muutamia kertoja, jolloin nuotasta on kerrallaan saatu 3000–3500 kilogrammaa kalaa.


title: Kärkjärvi (Lahti)

text: Järvi sijaitsee Kymijoen vesistössä (vesistöaluetunnus 14) Kymijoen alueen (14.1) Arrajoen valuma-alueella (14.16), jonka Iso-Kukkasen–Kärkjärven alueeseen (14.163) järvi kuuluu. Järven vedenpinnan korkeus on 92,1 metriä mpy.


title: Kärkjärvi (Lahti)

text: Järvi saa pääosan vedestään Kymijärvestä, joka laskee Kyynärän kohdalla olevan kannaksen yli. Kymijärven laskujoki on alle 300 metriä pitkä ja siinä on pudotusta noin 0,1 metriä. Järven länsirantaan laskee myös Lehmuksenviepä, jonka valuma-alue ulottuu Lahden kaupungin taaja-alueelle asti. valuma-alueella sijaitsee suppajärvi Sietikka. Toinen huomattava oja on Myllyoja, jonka valuma-alueella sijaitsevat Pitkäjärvi, Lapakisto, Sammalisto, Ahvenlammi, Iso Mustalammi ja Vähä Mustalammi.


title: Kärkjärvi (Lahti)

text: Järven laskujoki on Härhönjoki, joka laskee ensin Alvojärven läpi ja sitten Kukkasjokea pitkin Iso-Kukkaseen. Vesireitti jatkuu Salajärven, Ruuhijärven, Sylvöjärven kautta Arrajärveen, jossa vedet sekoittuvat Kymijokeen.


title: Green Book

text: Green Book on vuonna 2018 ensi-iltansa saanut yhdysvaltalainen draamakomediaelokuva, jonka on ohjannut Peter Farrelly. Löyhästi tositapahtumiin perustuva elokuva kertoo Tony Vallelongasta (Viggo Mortensen), joka toimi vuoden ajan pianisti Don Shirleyn (Mahershala Ali) autonkuljettajana Yhdysvaltojen Etelävaltioissa 1960-luvun alkupuolella. Elokuva kertoo miesten välille syntyvästä ystävyydestä, joka ylittää rotueron ja yhteiskuntaluokan asettamat rajat.


title: Green Book

text: Tony Vallelongan poika Nick Vallelonga on osallistunut elokuvan käsikirjoittamiseen.


title: Green Book

text: Elokuva sai viisi Oscar-ehdokkuutta vuoden 2019 gaalassa parhaasta elokuvasta, miespääosasta (Mortensen), miessivuosasta (Ali), alkuperäisestä käsikirjoituksesta ja leikkauksesta. Elokuva palkittiin Golden Globe 2019-gaalassa parhaan musikaali- tai komediaelokuvan, parhaan miessivuosan (Ali) ja parhaan käsikirjoituksen Golden Globella. Ali palkittiin myös parhaan miessivuosan SAG-palkinnolla.


title: NHL:n varaustilaisuus 2019

text: NHL:n varaustilaisuus 2019 on järjestyksessään 57. . Se järjestetään 21.–22. kesäkuuta 2019 Rogers Arenassa, Vancouverissa.


title: NHL:n varaustilaisuus 2019

text: Jääkiekkoilijat, jotka ovat syntyneet 1. tammikuuta 1999 ja 15. syyskuuta 2001 välisenä aikana, ovat varattavissa vuoden 2019 NHL:n varaustilaisuudessa. Lisäksi varattavissa ovat vuonna 1998 syntyneet varaamattomat ei-pohjois-amerikkalaiset pelaajat sekä varatut pelaajat, jotka eivät ole allekirjoittaneet sopimusta NHL-joukkueen kanssa ja ovat syntyneet 30. kesäkuuta 1999 jälkeen.


title: NHL:n varaustilaisuus 2019

text: Kaudesta 2012–2013 lähtien kaikilla joukkueilla, jotka eivät selviä , on ”painotettu” mahdollisuus saada varaustilaisuuden ensimmäinen vuoro nimiinsä.


title: NHL:n varaustilaisuus 2019

text: NHL Central Scouting (tilanne 21. tammikuuta 2019)


title: NHL:n varaustilaisuus 2019

text:
1. Kakko
2. Hughes